5G pemacu kemunculan bandar pintar – Ahli akademik

KUALA LUMPUR: Rangkaian generasi kelima (5G) adalah pemacu bagi kemunculan bandar pintar di Malaysia, kata ahli akademik.

Pensyarah Sekolah Kejuruteraan Elektrik, Universiti Teknologi Malaysia (UTM) Prof Madya Dr Leow Chee Yen berkata, blok bangunan asas bandar pintar terdiri daripada infrastruktur yang baik dilengkapi dengan rangkaian komprehensif canggih teknologi 5G antara lain.

“Bandar pintar menggunakan teknologi semasa dan baru muncul seperti 5G, Internet Benda (IoT), data raya, awan, pengkomputeran tepi, kecerdasan buatan (AI) dan lain-lain, dengan tujuan untuk meningkatkan kecekapan operasi dan perkhidmatan di seluruh bandar, meningkatkan produktiviti ekonomi dan menawarkan penambahbaikan perkhidmatan kepada penduduk, tanpa mengabaikan kesan alam sekitar dan mengambil kira kelestarian,” katanya kepada Bernama dalam temu bual baru-baru ini.

Leow berkata, bandar pintar akan mendigitalkan perkhidmatan awam, yang menghubungkan jabatan kerajaan, membolehkan penyampaian perkhidmatan majlis perbandaran yang cekap kepada orang ramai, sambil menyediakan mekanisme keselamatan awam yang reaktif dan responsif untuk memastikan kesejahteraan penduduk.

“Melalui ketersambungan dan sensor yang digunakan di seluruh bandar, pihak berkuasa boleh menggunakan data raya dan analisis yang dikumpulkan dan dapat meramalkan masa depan, contohnya pertumbuhan bandar, lalu lintas atau penduduk dan aspek persekitaran seperti keadaan cuaca dan juga indeks pencemaran udara,” katanya.

Leow berkata melalui pengumpulan data menerusi peranti IoT ini, AI dapat mengenali corak untuk meramalkan kemungkinan bencana, contohnya insiden banjir kilat di kawasan tertentu di bandar dan juga menyelesaikan masalah kesesakan lalu lintas sambil mengurangkan jejak karbon atau pelepasan co2 daripada kenderaan kepada alam sekitar.

Katanya dari segi ekonomi, penubuhan bandar pintar juga akan dapat menarik pelaburan langsung asing kerana pelabur boleh mengembangkan pejabat satelit dan dapat menawarkan peluang pekerjaan.

“Pendigitalan sektor pendidikan dan penjagaan kesihatan akan menawarkan penduduk peluang yang sama dalam pendidikan berkualiti dan perkhidmatan penjagaan kesihatan di seluruh bandar. Akhirnya penduduk dapat menikmati kehidupan lebih baik di bandar pintar dengan teknologi 5G,” katanya.

Leow yang telah mengumpul lebih 400 jam sebagai pelatih profesional dalam teknologi 4G dan 5G telah menghapus salah tanggapan umum bahawa 5G hanyalah versi 4G yang lebih pantas, malah 5G lebih berkeupayaan untuk menyambungkan mesin dan peranti IoT.

Beliau berkata selain 5G yang meningkatkan 4G dalam semua aspek, ia juga menyokong fungsi dan ciri baharu yang tidak dapat dicapai oleh 4G, seperti sokongan kenderaan autonomi kritikal misi dan aplikasi dron yang memerlukan kependaman yang ketat serta rangkaian yang boleh dipercayai.

“Selain meningkatkan jalur lebar serta membuat sambungan sekurang-kurangnya 20 kali lebih pantas, 5G juga menyokong peranti IoT dengan keupayaan untuk menyambung satu juta sambungan bagi setiap kilometer persegi kawasan.

“5G bukan sahaja memberi manfaat bagi mereka yang tinggal di bandar besar tetapi juga di kawasan pinggir bandar dan luar bandar yang seiring dengan visi kerajaan untuk menyediakan ketersambungan bertaraf dunia untuk rakyat dan membantu Malaysia menjadi sebuah negara berteknologi tinggi dan berpendapatan tinggi,” katanya. – BERNAMA


JPS keluar amaran banjir di Kluang, Kota Tinggi, Kulai dan Johor Bahru

JOHOR BAHRU: Pusat Ramalan dan Amaran Banjir Negara (PRABN) Jabatan Pengairan dan Saliran (JPS) mengeluarkan notis kesiapsiagaan kemungkinan banjir melibatkan empat daerah di Johor, bermula tengah malam ini.

Menerusi amaran banjir dikeluarkan PRABN JPS pada 12.30 tengah hari ini, jabatan berkenaan memaklumkan ramalan itu susulan amaran hujan berterusan (waspada) oleh Jabatan Meteorologi (MetMalaysia) pada 12.15 tengah malam tadi dan hasil simulasi model ramalan banjir.

Notis itu menyatakan bencana itu diramalkan boleh berlaku lebih awal atau pun lewat dari masa yang dijangkakan.

“Di Johor Bahru, kawasan berisiko terjejas ialah Jalan Sungai Tiram, Kampung Kangkar Sungai Tiram dan kawasan sekitarnya, manakala bagi daerah Kluang pula di Kampung Mengkibol, Kampung Baharu, Sungai Kahang di Batu 26 Jalan Kluang, Pekan Layang-Layang, Kampung Orang Asli Sedohok dan kawasan sekitarnya,” menurut kenyataan itu.

Manakala di daerah Kota Tinggi, meliputi Kampung Semanggar dan Kampung Sungai Telor serta kawasan sekitarnya sementara di Kulai pula, kawasan berisiko ialah Sungai Siam di Kampung Sungai Siam dan kawasan sekitarnya.

“Amaran ini dikeluarkan bagi membolehkan penduduk terutamanya di kawasan dijangka banjir berwaspada dan mematuhi arahan pihak berkuasa atau agensi pengurusan bencana banjir,” menurut kenyataan JPS itu lagi.

Maklumat lanjut boleh didapati menerusi laman sesawang https://publicinfobanjir.water.gov.my, Facebook @PublicInfoBanjir dan Twitter @JPS_InfoBanjir. – BERNAMA


Dr Johan ‘naik angin’ persembahan buruk Selangor FC

Oleh: WAHYUDIN AL-BALINGI

SERBA tak kena skuad Selangor FC musim ini sehingga mendapat teguran dan peringatan daripada Ketua Pegawai Eksekutif Selangor FC, Dr. Johan Kamal Hamidon.

Semalam, dalam aksi Liga Super di Stadium Majlis Bandaraya Petaling Jaya, Selangor tewas lagi, kali ini kepada PJ City.

Kekalahan ini mencetuskan perasaan amarah penyokong tegar Red Giants yang berada dalam stadium termasuk menyanyikan lagu berunsur cemuhan dan makian terhadap Johan.

“Keputusan beberapa perlawanan terakhir ini tidak boleh diterima. Ini bukan tahap Selangor FC yang sepatutnya.

“Kelab menuntut lebih banyak daripada pasukan dan mereka tiada alasan untuk gagal di atas padang,” katanya dalam kenyataan Selangor FC sejurus selepas perlawanan.

Bekas juara liga 2009 dan 2010 itu kini terperosok di tangga kesembilan dan hanya mengutip 16 mata selepas tampil beraksi 15 perlawanan.

Author

Media Variasi

View all posts

View all posts


Mahkamah Rayuan kekalkan perintah Menteri Dalam Negeri haram buku gay

PUTRAJAYA: Mahkamah Rayuan hari ini mengekalkan perintah Menteri Dalam Negeri yang mengharamkan buku bertajuk ‘Gay is Okay! A Christian Perspective’, tiga tahun lalu.

Panel tiga hakim diketuai oleh Hakim Datuk Azizah Nawawi memutuskan demikian secara majoriti 2-1 selepas membenarkan rayuan Kementerian Dalam Negeri (KDN) dan Kerajaan Malaysia.

Hakim Azizah bersama-sama Datuk Wong Kian Kheong membenarkan rayuan itu dengan kos RM15,000 manakala Datuk M. Gunalan mencapai keputusan menentang.

Dengan keputusan itu, panel tersebut mengetepikan keputusan Mahkamah Tinggi Kuala Lumpur yang membenarkan semakan kehakiman penulis buku tersebut, Ngeo Boon Lin dan penerbitnya, Chong Ton Sin.

Dengan keputusan itu, mahkamah mengekalkan pengharaman buku ‘Gay is Okay! A Christian Perspective’ yang dikeluarkan oleh menteri itu pada 27 November 2020.

Ketika membacakan keputusan majoriti, Hakim Kian Kheong berkata, pengharaman buku itu oleh menteri berkenaan adalah sejajar dengan undang-undang, rasional dan tidak melanggar keadilan.

“Selepas membuat penilaian dan meneliti isi kandungan buku dan tajuknya, mahkamah berpuas hati buku itu memberi pesanan bahawa gaya hidup sejenis tidak dilarang oleh agama Kristian,” ujar beliau.

Beliau berpuas hati, wujud kemungkinan tajuk dan kandungan buku berkenaan akan memprejudiskan ketenteraman awam, nilai-nilai moral dan kepentingan awam.

Ujar hakim itu, seorang menteri akan bertindak secara munasabah dan mengeluarkan perintah larangan jika berpendapat buku itu berkemungkinan memprejudiskan ketenteraman awam meskipun tiada apa-apa yang berlaku selepas tujuh tahun berada di pasaran.

Keputusan majoriti itu turut menyatakan menteri berkenaan telah membuat justifikasi yang betul berlandaskan kepada Seksyen 7(1) Akta Mesin Cetak dan Penerbitan 1984.

Hakim Kian Kheong selanjutnya menyatakan, berdasarkan Seksyen 7(1), menteri berkenaan mempunyai budi bicara untuk mengeluarkan perintah berkenaan dan kesahihan seksyen itu juga tidak dicabar di mahkamah.

Pada 22 Februari 2022, Hakim Datuk Noorin Badaruddin memutuskan bahawa pengharaman tersebut adalah satu tindakan tidak masuk akal kerana buku tersebut telah berada dalam pasaran lebih dari lapan tahun.

Selain itu, Hakim Noorin dalam penghakimannya menyatakan, mahkamah mendapati tiada sebarang bukti atau asas yang menjustifikasikan tindakan Menteri Dalam Negeri untuk mengharamkan buku berkenaan.

Perayu diwakili oleh Peguam Kanan Persekutuan, Ahmad Hanir Hambaly manakala peguam Edmund Bon mewakili Ton Sin dan Boon Lin selaku responden.

Responden memfailkan permohonan semakan kehakiman pada 17 Februari 2021 dengan menamakan Menteri Dalam Negeri serta Kerajaan Malaysia sebagai responden bagi membatalkan perintah larangan bertarikh 27 November 2020.

Pada 18 Disember 2020, Kementerian Dalam Negeri telah mewartakan perintah larangan terhadap dua penerbitan, antaranya adalah buku ‘Gay is OK! A Christian Perspective’ di bawah Seksyen 7(1).

Pada 18 Mei lalu, Ahmad Hanir yang mewakili perayu berhujah, hakim Mahkamah Tinggi terkhilaf apabila membenarkan semakan kehakiman oleh penulis buku tersebut dan penerbitnya.

“Alasan pengharaman telah dinyatakan dengan jelas iaitu buku tersebut berkemungkinan akan memprejudiskan ketenteraman awam, memprejudiskan nilai-nilai moral dan kepentingan awam,” katanya.

Selain itu, Ahmad Hanir menyatakan, pengharaman itu dibuat selepas penelitian terhadap isi kandungan buku itu dibuat oleh pihak berkuasa.

Tambahnya, hakikatnya homoseksualiti dianggap tidak bermoral dan tidak diterima oleh masyarakat umum di negara ini.

“Maklum balas masyarakat setiap kali isu Lesbian, Gay, Biseksual dan Transgender (LGBT) timbul, mereka akan membantah dan menggesa kerajaan mengambil tindakan, malah bantahan dibuat sehingga mengadakan perhimpunan secara besar-besaran.

“Cara hidup homoseksual adalah dilarang oleh semua agama termasuk Islam, Kristian, Buddha dan Hindu. Hakikat ini dicerminkan oleh penolakan terhadap homoseksualiti oleh masyarakat umum yang juga masyarakat berbilang agama.

“Pengiktirafan undang-undang melalui undang-undang yang digubal antara lain berkaitan persetubuhan bertentangan dengan aturan fitrah dalam Kanun Keseksaan,” kata Ahmad Hanir.

Selain itu, Seksyen 7(1) memberikan budi bicara penuh kepada KDN untuk menghalang sebarang penerbitan sama ada secara sepenuhnya atau tertakluk kepada syarat tertentu. – UTUSAN

Author

Media Variasi

View all posts

View all posts


Hentikan pengkastaan moden B40

TIDAK berapa lama dahulu pernah kecoh di media sosial mengenai seorang pensyarah yang menghina golongan B40 kerana tidak mampu beli komputer riba.

Sebenarnya tak semua orang tahu istilah ‘mak bedah’ mana yang popularkannya? Berikut adalah analisis kewartawanan saya:

Adakah berdasarkan kejadian viral semasa, kita akan menyaksikan istilah-istilah kasta ‘duit’ digunakan.

Adakah selepas ini di Plaza Tol akan wujud laluan khas untuk kategori miskin B40?

Kemudian di pasar raya terkemuka hanya untuk pelanggan T20 sahaja.

Malah tandas di hotel sekarang pun sudah wujud kasta, contoh TANDAS VIP SAHAJA, MEMBERS ONLY.

Syarikat penerbangan tambang murah Air Asia juga pernah memperkenalkan Express Boarding, bayar lebih untuk tidak perlu beratur masuk kapal terbang walaupun kapal terbang yang sama juga parkir di ‘tarmac’.

Sekarang ini pun secara senyap semakin banyak borang permohonan untuk rakyat mesti menyatakan kategori mana pendapatan seperti B40, M40, T20.

Contohnya, untuk mohon pas bulanan LRT, penulis perlu menyatakan kategori B40 untuk layak mendapatkan kemudahan itu.

Istilah B40 dari carian internet mula digunakan oleh Jabatan Statistik dan Perangkaan Negara yang mengkelaskan rakyat Malaysia mengikut jumlah pendapatan bulanan mereka.

Sejak itu istilah ini diulang-ulang, didoktrin oleh pemimpin politik, oleh wartawan, media dan lain-lain.

Pemimpin politik tidak lagi menyebut MISKIN PAPA KEDANA, MISKIN TEGAR, MISKIN RENTAN, MISKIN TRAGEDI ATAU KAYA HARTAWAN.

Cuba bandingan dua ayat ini, apa bezanya?

Dua ayat memberi dua pengertian berbeza.

Anak-anak di sekolah apabila ditanya “Awak besar nak kerja apa?”

“Saya nak kerja T20 cikgu tak nak jadi B40 macam bapa saya.”

Jadi siapakah yang akan jadi golongan-golongan petani? Penoreh getah? Pesawah? Kerja pembersihan? Pekerja ladang? Pembantu tadbir? Pekerja teknikal bawahan? Pelayan kedai dan sebagainya?

Perlukah kita dalam kehidupan moden ini kita mempopularkan istilah-istilah mengkastakan dan melabelkan rakyat Malaysia ikut kategori?

Tidak mustahil istilah ini akan mula menjadi dasar apartheid dalam mencari pasangan, pilih menantu, pembelian rumah dan kehidupan sosial?

Sekarang pun dah ada kawasan rumah B40 tak perlu pengawasan lebih rondaan polis ataupun dipasang CCTV berbanding pengawasan berkala di kawasan rumah elit T20.

Seolah-olah kesejahteraan hidup T20 ini begitu dijaga oleh kerajaan berbanding kemudahan asas B40.

Selepas ini seorang pemimpin parti politik akan bercakap dengan pegawainya, “KEMPEN KITA KALI INI UNTUK ORANG B40 SAHAJA, CARILAH APA BENDA BANTUAN KITA BOLEH UMUM NANTI.

UNTUK KAWASAN T20 NANTI KITA UMUMLAH PELUANG MELABUR BINA KEKAYAAN KITA.

KITA JANGAN BUANG MASA CERITA DENGAN B40 PASAL TAMBAH KEKAYAAN NI.

Mungkin boleh wujudkan satu lagi kategori iaitu istilah G20 (G UNTUK GAGAL SEGALANYA VERSI 2.0 iaitu GELANDANGAN)

G20 adalah golongan tiada rumah, tiada saudara mara, tiada pendapatan, tiada harapan dalam negara.

Penciptaan istilah ini seharusnya kekal dalam bilik mesyuarat sahaja peringkat jabatan perangkaan bukannya untuk dibawa keluar dan dimasukkan istilah itu di dalam borang maklumat permohonan untuk rakyat seperti borang zakat, borang pas bulanan LRT, borang mangsa banjir dan lain-lain.

Contohnya, jika seorang wartawan pernah jadi editor dengan gaji RM8,000 bertaraf T20 tiba-tiba berlaku perkara dibuang kerja akhirnya terpaksa kerja kais pagi makan pagi.

Dalam borang terdahulu mungkin telah direkodkan T20 tetapi berhadapan kesukaran untuk mohon Bantuan Keluarga Malaysia berdasarkan status terdahulu.

Perkara ini akan menyebabkan permohonan BKM dibuang kerana terdapat rekod awal kategori lain. Siapa yang kawal selia kemaskini status ini?

Menyusahkan bukan? Kerana tiada sistem dalam talian secara realtime online database untuk auto update status kewangan semasa rakyat.

Jadi sepatutnya kita kekalkanlah istilah Bahasa Melayu dalam penulisan iaitu golongan berkemampuan, golongan sederhana, golongan kurang kemampuan dan golongan berada yang lebih santunnya dalam adab Melayu.

Author

Tun Puteh Wanti

View all posts

View all posts


Dr Nurul Ashikin tarik balik poster kutipan dana PRU15

CYBERJAYA: Ketua Pejuanita Muda Malaysia, Dr Nurul Ashikin Mabahwi menyatakan beliau harus menarik balik poster kutipan dana disebabkan ketetapan yang dibuat oleh Parti Pejuang Tanah Air (Pejuang).

Beliau akui bahawa sukar menjadi calon muda bagi pilihan raya dengan peruntukan dana kecil tanpa tajaan kerana untuk bertanding di Parlimen memerlukan kos yang tinggi.

“Jika nak tunggu cukup dana, sampai bila-bila hanya orang tua saja di arena pilihan raya.

“Niat saya nak berusaha sendiri untuk duit kempen, di Amerika Syarikat, United Kingdom biasa dengan crowdfunding waktu election, the public will hold the accountability of the MP since they use public donations to contest,” tulisnya menerusi hantaran Facebook pada Khamis.

Tambah beliau, terdapat banyak parti yang turut melakukan kutipan dana bagi tujuan menyertai pilihan raya dan tiada paksaan dalam istilah crowdfunding itu.

Bagaimanapun, beliau akur dengan keputusan parti dan berterima kasih kepada mereka yang memberi sumbangan dana kepadanya sebelum ini.

“Tiada paksaan pun crowdfunding ni, nak bagi boleh, tak nak bagi tak apa. Parti-parti lain juga crowdfunding sebelum ini untuk PRU, jual table etc.

“Tapi tak apalah. Walaupun misi meramaikan wanita muda di Parlimen tertangguh, semoga ada cara lain nanti untuk berbakti.

“Apa-apa pun saya ucapkan terima kasih untuk semua yang dah menderma. Ramai yang bagi, terharu sangat. Walaupun singkat sahaja masa saya iklankan crowdfunding itu sebelum delete poster, saya tak sangka ramai yang bagi sumbangan,” ujarnya.

Author

Diyana Rahip

View all posts

View all posts


Polis Melaka tahan 12 individu terlibat penipuan dalam talian, rasuah polis

Ketua Polis Melaka, Datuk Zainol Samah berkata, tangkapan pertama melibatkan 11 suspek, terdiri daripada lapan lelaki dan tiga wanita berusia berusia 18 hingga 24 tahun, di sebuah rumah yang dijadikan pusat penipuan dalam talian di Taman Cheng Perdana di sini, kira-kira 10.40 pagi semalam.

“Tangkapan 11 suspek berkenaan ekoran laporan yang dibuat seorang remaja lelaki berusia 15 tahun, yang mendakwa dipukul dan disamun sekumpulan lelaki dipercayai menjalankan kegiatan penipuan dalam talian.

“Justeru, sepasukan polis telah membuat serbuan di sebuah rumah di Taman Cheng Perdana dan berjaya menahan 11 individu terlibat dalam kegiatan penipuan berkenaan, dipercayai sejak setahun lepas,” katanya dalam kenyataan di sini hari ini.

Zainol berkata hasil siasatan awal mendapati, sindiket berkenaan dipercayai terlibat dalam 12 kes penipuan dalam talian, masing-masing dua di Kedah, Selangor, Melaka, Terengganu dan Sarawak, manakala satu kes di Perlis dan Perak, melibatkan anggaran kerugian lebih RM65,000.

Beliau berkata kumpulan sindiket berkenaan, didapati menggunakan premis berkenaan yang disewa pada harga RM4,000 sebulan, bagi menjalankan aktiviti penipuan itu sejak sebulan yang lepas.

Zainol berkata, empat daripada lelaki berkenaan masing-masing mempunyai dua rekod jenayah lampau berkaitan penipuan di negeri lain, dan rampasan barang kes bernilai RM17,000 turut dilakukan.

Beliau berkata susulan penangkapan itu, seorang lelaki dikenali sebagai ‘Ah Boy’ berusia 25 tahun yang dipercayai pengurus pusat penipuan dalam talian itu berjaya ditahan di luar sebuah kedai makan di Simpang Ampat, Alor Gajah di sini kira-kira 1.15 petang semalam.

Zainol berkata sebelum tangkapan dibuat, lelaki berkenaan telah menawarkan wang rasuah sebanyak RM60,000 yang diisi dalam sebuah beg yang diambil dalam keretanya, kepada anggota polis.

“Wang rasuah itu sebagai balasan untuk melepaskan dirinya dan rakan-rakan sindiket penipuan tersebut namun suspek telah ditahan dan wang berkenaan dirampas untuk siasatan lanjut atas kesalahan cuba merasuah anggota polis.

“Suspek dan wang berkenaan juga akan diserahkan kepada Suruhanjaya Pencegahan Rasuah Malaysia bagi tindakan selanjutnya,” katanya.

Beliau berkata kesemua suspek ditahan reman selama empat hari bermula hari ini dan kes disiasat di bawah 420 Kanun Keseksaan kerana menipu. – BERNAMA


Masa depan Arif Aiman, TMJ tahu apa nak buat – Azraai Khor

Hanya pemilik Johor Darul Ta’zim (JDT), Tunku Ismail Sultan Ibrahim yang selayaknya menentukan hala tuju bintang sensasi, Arif Aiman Hanapi dalam usaha mengembangkan karier bola sepak.

Jurulatih berpengalaman, Mohd Azraai Khor Abdullah berkata, ini kerana sebagai pemain profesional mereka tertakluk kepada kontrak dan perancangan sesebuah pasukan yang sudah pasti mempunyai misi serta strategi mereka tersendiri.

Sambil menghargai pelbagai pandangan mengenai hala tuju pemain berusia 22 tahun itu, beliau berharap agar keputusan yang dibuat Tunku Ismail yang juga Tunku Mahkota Johor (TMJ) dihargai dan dihormati.

“Arif Aiman seorang pemain berbakat. Pokok pangkalnya bagi menghormati kontrak dan sebagai pemain profesional penentuan masa depan pemain itu biarlah diputuskan oleh TMJ.

“TMJ tahu apa nak buat. Nak cari peluang buat kelab dan pemain. Bola sepak adalah satu bisnes. Segala-galanya terserah kepada TMJ,” katanya seperti dilapor Sinar Harian pada Isnin.

Tambah Azraai, kualiti permainan yang dimiliki oleh Arif Aiman ketika ini adalah hasil program pembangunan efektif dan corak latihan bermutu oleh pengurusan terbaik JDT yang diterajui TMJ.

“Siapa Arif Aiman hari ini tanpa TMJ dan JDT. Dia dikelilingi oleh persekitaran yang positif, sikap rakan sepasukan yang berdaya saing. Ramai pemain berpengalaman membantunya.

“Pemain perlu bersaing sesama sendiri untuk mendapat tempat dalam kesebelasan utama. Apa yang dipraktiskan dalam latihan, itu yang diterjemahkan dalam padang.

“Corak latihan mereka berintensiti tinggi. Lihat Akhyar Rashid dan Syafiq Ahmad mampu beraksi cemerlang dalam skuad kebangsaan biarpun tiada dalam kesebelasan utama JDT,” ujarnya.

Authors

Media Variasi

View all posts

Diyana Rahip

View all posts

View all posts

View all posts


Kongsi gambar ‘selfie’ bersama Muhyiddin, Syed Saddiq percaya konsep bipartisan

CYBERJAYA: Ahli Parlimen Muar, Syed Saddiq Syed Abdul Rahman menegaskan bahawa beliau kekal percaya pada konsep ‘bipartisan’.

Ia merujuk kepada kerjasama antara parti politik lain bagi memberi fokus berkhidmat demi rakyat pasca Pilihan Raya Umum ke-15 (PRU15).

Perkara itu berikutan Syed Saddiq baru-baru ini memuat naik satu foto bersama Ahli Parlimen Pagoh, Tan Sri Muhyiddin Yassin.

“Pilihanraya sudah tamat, kini masa untuk fokus berkhidmat. Walaupun berada dalam parti yang berlainan, hormat saya kepasa Tan Sri Muhyiddin Yassin tetap kekal.

“Hormat kawan & lawan. Dua jam berbual, catching up on life after elections.

“TSMY juga pengundi saya di Muar. Jasanya banyak.

“Let’s build a Malaysia which is governed with integrity & dignity, a country where all Malaysians feel at home,” tulisnya menerusi perkongsian itu hari ini.

Tambah Presiden parti MUDA itu, aspek keberanian untuk berkhidmat merentasi sempadan politik perlu ada bagi memberi kemajuan buat Malaysia.

“We need a strong & stable government with an effective Opposition to turbocharge Malaysia forward.

“Time to focus on rebuilding Malaysia,” ujarnya.

Author

Diyana Rahip

View all posts

View all posts


Jemapoh Pizza Kayu Api giat promosi produk luar dari Negeri Sembilan

MELAKA: Walaupun telah mempunyai empat cawangan perusahaan pembuatan pizza menggunakan oven batu dalam tempoh tiga tahun, pengasas Jemapoh Pizza Kayu Api Hamzah Hassan, 35, masih belum berasa selesa dengan pencapaian tersebut.

Beliau berkata, usaha mengembangkan rangkaian perusahaan itu sedang giat dilakukan menerusi pelbagai platform, termasuk menyertai gerai jualan di pelbagai program berskala besar termasuk Jelajah Aspirasi Keluarga Malaysia (AKM) Melaka.

“Perusahaan Jemapoh Pizza Kayu Api bermula di Jemapoh, Kuala Pilah, Negeri Sembilan dan sudah tiba masanya untuk kita keluar untuk memperomosikan pizza kayu api, menggunakan ketuhar batu.

“Kita kini telah mempunyai empat cawangan iaitu Jemapoh, Nilai, Seremban di Negeri Sembilan dan Gombak di Selangor,” katanya ketika ditemui Bernama di sini hari ini.

Hamzah berkata antara cabaran utama bagi mempromosikan produk itu di luar kawasan ialah isu logistik, kerana perlu membawa ketuhar batu bersaiz besar dan berat, namun ia bukan penghalang untuk mengembangkan perusahaannya itu.

Beliau berkata inovasi terhadap model kelima ketuhar batu seberat kira-kira 300 kilogram dibuatnya agar ia mudah dibawa ke mana-mana tapak jualan, sekali gus mengurangkan kos pengangkutan.

Hamzah berkata walaupun secara mata kasar pembuatan menggunakan teknik tradisonal itu dilihat rumit, namun hanya sekitar dua minit masa diperlukan untuk membakar sekeping pizza pada suhu antara 300 hingga 400 darjah celsius, berbanding antara lapan hingga 10 minit sekeping jika menggunakan ketuhar biasa.

Mengulas prestasi jualan di Jelajah AKM Melaka, Hamzah berkata pembuatan pizza dilakukan bersama isteri, Kauthar Mohamad Kamaludin, 35, serta seorang pembantu mendapat sambutan agak menggalakkan.

“Pada hari pertama karnival, kita berjaya menjual 80 keping pizza dan kita menjangkakan jumlah jualan akan meningkat kepada 100 hingga 150 sehari pada hari ini dan esok.

“Ada pengunjung baharu kenal, ada yang dah tahu tapi tak pernah cuba… mungkin benda ini (Jemapoh Pizza Kayu Api) dah tular dan dah lama orang tahu terutama orang Melaka, tapi hari ini baharu berpeluang mencubanya di sini,” katanya yang beroperasi di Slot Citarasa Keluarga Malaysia di hadapan dewan Pusat Dagangan Antarabangsa Melaka (MITC) Ayer Keroh.

Beliau berkata sekeping pizza bersaiz 20 inci dijual pada harga RM25 dan memerlukan antara 5 ke 7 minit untuk disiapkan.

Katanya antara pilihan ‘topping pizza’ yang dijual ialah Jemapoh Signature, Tuna Tikey, Peperoni Pilah, Vege Classic dan Chimory. – BERNAMA


USM, StarFive jalin kerjasama bangunkan teknologi RISC-V

CYBERJAYA: Universiti Sains Malaysia (USM) melalui Pusat Pengajian Kejuruteraan Elektrik dan Elektronik (PPKEE) menandatangani satu memorandum persetujuan bersama StarFive Technology International Sdn. Bhd. untuk membangunkan teknologi RISC-V.

Teknologi RISC-V (disebut Risk 5) ataupun Reduced Instruction Set Computer V adalah sebuah set arahan sumber terbuka yang dibangunkan berdasarkan piawaian RISC sedia ada untuk membangunkan cip pemprosesan.

Malah, teknologi itu kini giat dibangunkan dengan pesat dengan bantuan oleh syarikat-syarikat teknologi gergasi seperti Qualcomm, Robert Bosch, Infineon dan Nordic Semiconductors, lapor Amanz.

Dekan PPKEE, Profesor Ir. Ts. Dr. Shahrel Azmin Bin Sundi @ Suandi berkata, pihaknya amat berbesar hati atas kerjasama yang diberikan yang secara tidak langsung dapat memupuk bakat dan budaya inovasi dalam bidang teknologi.

“Kami ingin mengucapkan terima kasih kepada StarFive Technology atas peluang yang diberikan, dan bersama-sama kita ke hadapan dalam memacu ekosistem RISC-V; pada masa yang sama, PPKEE juga akan meningkatkan kesedaran, memupuk bakat dan budaya inovasi yang berkaitan dengan RISC-V,” katanya dalam satu kenyataan.

Menerusi kerjasama itu, PPKEE dan StarFive Technology dan akan membangunkan sistem pengawal (controller) berasaskan RISC-V.

Susulan itu, StarFive Technology membekalkan PPKEE dengan dua puluh set computer VisionFive2, yang berfungsi merumahkan set cip pemprosesan RISC-V serta turut dibekalkan cip grafik terbina dengan keupayaan pemprosesan multimedia, kebolehskalaan, dan lain-lain.

Author

Diyana Rahip

View all posts

View all posts


Atlet boling wanita negara lafaz dua kalimah syahadah

KUALA LUMPUR: Tertarik dengan amalan yang dilakukan rakan Muslim lain mendorong atlet boling wanita negara, Nerosha Keligit Thiagarajan terbuka hati untuk memeluk Islam semalam.

Atlet berusia 27 tahun itu melafazkan dua kalimah syahadah di Bilik Hidayah, Ibu Pejabat Pertubuhan Kebajikan Islam Malaysia (Perkim) Kebangsaan, petang semalam.

Perkara itu disahkan menerusi Facebook Perkim yang memaklumkan Nerosha memeluk Islam di hadapan Pegawai Unit Dakwah dan Pembangunan Insan (UDPI) Perkim Kebangsaan, Muhammad Jais Mariappan Abdullah.

Nerosha berasal dari Sarawak berkata, dia tertarik juga dengan Islam kerana kehidupannya sebagai seorang atlet dikelilingi dengan rakan-rakan Muslim yang taat mengerjakan ibadah.

Katanya, dia sering bertanyakan kepada rakan-rakan Muslimnya kewajipan bersolat, berpuasa dan ibadah lain.

“Saya mempercayai dan meyakini dengan keesaan Allah SWT,” katanya.

Mengikut rekod, Nerosha antara atlet yang menyinar dalam sukan boling apabila mengharumkan nama Malaysia dengan meraih emas Kejohanan Dunia pada edisi 2017 di Las Vegas, Amerika Syarikat.

Selain itu, dia juga memenangi perak pada temasya Sukan Sea 2021 di Hanoi selepas menduduki tempat kedua dalam acara berpasukan wanita. – Harian Metro

Author

Media Variasi

View all posts

View all posts


Kertas Putih bukan cari kesalahan tapi tambah baik proses – Dr Zaliha

JOHOR BAHRU: Penyediaan Kertas Putih perolehan vaksin COVID-19 bukanlah dibuat bagi mencari kesalahan pentadbiran terdahulu, sebaliknya untuk penambahbaikan proses berkenaan pada masa akan datang.

Menteri Kesihatan, Dr Zaliha Mustafa berkata, pasukan kerja yang ditubuhkan bagi menyediakan Kertas Putih itu akan melihat kepada beberapa perkara yang boleh ditambah baik daripada apa yang dibentangkan oleh Jawatankuasa Kira-Kira Wang Negara (PAC) sebelum ini.

“…bukan untuk melihat kesilapan atau kesalahan (kerajaan terdahulu) tetapi untuk mengeluarkan satu cara terbaik, lebih berintegriti, memastikan ada juga keuntungan di pihak kerajaan dan sebagainya.

“(Sebab) kita faham dokumen (perolehan) itu dilakukan pada waktu darurat, tetapi mungkin ada perkara yang perlu dititikberatkan,” kata beliau kepada pemberita selepas perasmian Wellness Hub Hospital Sultanah Aminah, di sini hari ini.

Ketika ditanya tarikh Kertas Putih akan dibentangkan di Parlimen, Ahli Parlimen Sekijang itu berkata Kertas Putih berkenaan masih dalam proses untuk disiapkan dan akan dibentangkan terlebih dahulu kepada Kabinet sebelum dibawa ke Parlimen.

Pada 8 Februari lepas, Perdana Menteri, Datuk Seri Anwar Ibrahim, dipetik sebagai berkata Kementerian Kesihatan (KKM) akan membentangkan Kertas Putih perolehan vaksin dan kos berkaitan, yang didakwa sebahagiannya tidak mengikut peraturan dan ditandatangani menteri tanpa persetujuan Peguam Negara.

Mengulas mengenai Laporan Ketua Audit Negara (LKAN) berhubung pembekalan ventilator rosak ketika pandemik yang melibatkan kerugian RM13 juta, Dr Zaliha berkata, beliau telah mendapatkan penjelasan daripada pegawai yang terlibat.

“(Saya) telah dimaklumkan (mengenai perkara ini). Pegawai telah berikan penjelasan kepada saya, kita ambil maklum (mengenai ventilator) dengan perkara-perkara lain yang dilakukan pada waktu darurat dan lihat di mana kita boleh lakukan pembaikan,” katanya.

LKAN yang dikeluarkan Khamis lepas mendapati hanya 28 daripada 136 ventilator yang diperoleh KKM melalui tatacara perolehan darurat dapat digunakan, dengan baki 108 unit ventilator dibekalkan sebuah syarikat, tidak dapat digunakan kerana tidak sesuai dan tidak selamat untuk pesakit.

Laporan itu menyebut susulan itu, KKM telah memulangkan 15 daripadanya kepada pengilang, manakala tuntutan kerugian sebanyak RM13.07 juta bagi 93 unit lagi tidak dapat dilaksanakan kerana tidak terdapat sebarang dokumen perolehan antara syarikat itu dengan kementerian.- BERNAMA

Authors

MEDIAVARIASI

View all posts

Diyana Rahip

View all posts

View all posts

View all posts


Hati-hati cari jodoh di media sosial

PLATFORM media sosial kini digunakan secara meluas atas pelbagai tujuan, daripada mengeratkan silaturahim dengan saling berhubung dengan rakan-rakan sehinggalah menjadi medium mencari jodoh.

Baru-baru ini, platform TikTok digunakan dan menjadi pilihan orang ramai dalam mencari pasangan hidup melalui penstriman langsung atau sesi live yang akan dikelolakan oleh seorang host.

Daripada situ, mereka yang berminat boleh menyatakan ciri-ciri pasangan yang dikehendaki dan host akan menemu bual individu tersebut dengan bertanyakan soalan asas, sebelum membacakannya kepada semua pengikut yang menyertai sesi live tersebut.

Kaedah itu yang pada awalnya kedengaran janggal, kini semakin mendapat perhatian orang ramai sama ada dalam kalangan bujang mahu pun duda atau janda.

Menurut Pakar Perunding Kaunselor Kekeluargaan dan Perkahwinan, Hushim Salleh, mencari jodoh atau pun pasangan hidup menerusi media sosial sudah menjadi satu trend baharu memandangkan zaman ini merupakan zaman digital.

“Trend mencari jodoh menerusi media sosial ini adalah sesuatu yang baik dan ia merupakan salah satu alternatif baharu.

“Kaum wanita yang bekerjaya misalnya banyak menggunakan platform ini memandangkan mereka sibuk, adakalanya membataskan ruang dan peluang yang ada buat mereka untuk mencari pasangan hidup,” ujarnya.

Hushim berkata, bukan semua orang sesuai menggunakan platform tersebut memandangkan carian jodoh menerusi media sosial memerlukan seseorang itu untuk lebih bersikap terbuka atau pun mempunyai personaliti extrovert.

“Setiap daripada kita mempunyai personaliti berbeza, lazimnya mereka mencari jodoh menerusi media sosial adalah individu yang tidak kisah wajah mereka dipertontonkan dan kurang segan untuk mengiklankan diri di media sosial.

“Justeru, ia merupakan satu alternatif yang baik, namun mungkin kurang sesuai buat mereka yang pemalu,” katanya.

Begitu pun, dalam keghairahan mencari jodoh di media sosial, Hushim juga mengingatkan orang ramai supaya menyelidik dahulu latar belakang bakal pasangan bagi mengelak berlaku perkara tidak diingini.

Bagi wanita, sudah tentu memahukan lelaki yang berkemampuan dari segi zahir dan batin.

“Justeru, sebelum mengambil keputusan untuk berumahtangga, pastikan anda menyelidik dahulu sekiranya bakal pasangan itu mempunyai agenda tertentu untuk menikahi anda, sebagai contoh menyembunyikan status diri seorang homoseksual.

“Hal ini kerana, sebagai seorang kaunselor perkahwinan yang sudah pun mengendalikan banyak masalah rumah tangga, antara masalah menjurus kepada keruntuhan rumah tangga adalah apabila suami yang dinikahi itu lelaki gay,” ujarnya.

Tambah beliau, ketika berada dalam fasa percintaan, semua keburukan boleh disembunyikan dan apa sahaja sikap atau keperibadian sebenar pasangan tidak dipertontonkan, menyebabkan individu itu terlihat baik.

“Apabila sudah sehingga ke ikatan perkahwinan, diri sebenar pasangan itu akan keluar dan ketika itu, jika timbul masalah dalam rumah tangga, agak sukar untuk ‘patah balik’.

“Oleh itu, berhati-hatilah dalam mencari pasangan dan yang paling penting adalah sentiasalah berdoa kepada Allah SWT agar dikurniakan pasangan yang baik,” katanya. -KOSMO! ONLINE

Author

Media Variasi

View all posts

View all posts


Yayasan Al Manjie fokus bantuan logistik

KAJANG: Konsortium ‘foodbank’ pertama di Malaysia, Yayasan Al Manjie buat masa ini memfokuskan bantuan logistik kepada mangsa bencana dan siswa di institusi pengajian tinggi (IPT).

Justeru, Pengasas Yayasan Al Manjie, Zuwairi Japri Almanjie, menggalakkan mana-mana pertubuhan bukan kerajaan (NGO) dan industri korporat untuk menempatkan bantuan keperluan asas, pakaian dan makanan minuman manis di pusat pengumpulan sumber yang terletak di kilang De Metrology Sdn Bhd (DMSB), di sini.

Katanya, kerjasama strategik bersama lapan NGO lain membantu untuk menyalurkan semula bantuan lojistik itu kepada yang memerlukan di seluruh Semenanjung, Sabah dan Sarawak.

“Buat masa ini kita fokus pada mangsa banjir dan golongan siswa/siswi. Tuala wanita yang paling diperlukan, selain roti, mi segera, biskut, gandum, gula, minuman manis, cokelat, serta barang elektrik.

“Cuma, dari segi penghantaran, makanan dan minuman perlu dihantar dalam tempoh tiga bulan sebab ia ada tempoh luput.

“Proses penghantaran itu memerlukan kerjasama dengan pelbagai pihak,” katanya kepada MEDIA VARIASI.

Beliau berkata demikian pada program penyerahan 52,000 unit tudung oleh Pengasas Helping Shoulder, Datuk Norma Ibrahim kepada Yayasan Ragad yang diwakili Lila Ruzaini di sini.

Turut hadir menerima bantuan, wakil Ibu Pejabat Polis Daerah (IPD) Sepang, Asisten Superintendan Polis (ASP) Erda Firdayu Saroji; Pengerusi Rescue Ummah Malaysia, Kamarul Jamaluddin dan Pengurus Kanan Tugas-Tugas Khas Kumpulan Karangkraf, Hashim Anang.

Zuwairi berkata, yayasan juga dalam perancangan untuk membuka cawangan konsortium di Sarawak akan datang selepas di Kelantan, Melaka dan Johor.

Katanya, rakan strategik yang terlibat dengan konsortium Yayasan Al Manjie antaranya Food Aid Foundation, Lost Food Project, Kechara Soup Kitchen Society, Mutiara Foodbank, Micro Malaysia Perlis, Muhibbah Bank dan Nation Of Women (NOW).

Manakala rakan bukan strategik pula terdiri daripada Dunia Melayu Dunia Islam (DMDI), Ragad Foundation, Helping Shoulder dan Southern Volunteer (Johor).

Author

Tun Puteh Wanti

View all posts

View all posts


Uptown Gerbang Batang Kali kembali bercahaya

BATANG KALI: Ibarat mentari terbit selepas cuaca mendung, begitulah usaha mencari nafkah di kalangan golongan miskin dan berpendapatan rendah.

Sama seperti di mana-mana kawasan, usahawan kecil dan sederhana di Batang Kali turut terkesan tsunami ekonomi akibat dua tahun pandemik.

Tinjauan ekonomi rakyat MEDIA VARIASI di Bandar Baru Batang Kali mendapati ada cahaya kembali bersinar di mata rakyat yang suram sebelum ini.

Seramai 32 peniaga kecil-kecilan mempertaruhkan nasib mereka di bandar kecil ini sejak tiga minggu lalu apabila Uptown Gerbang Batang Kali mula dibuka setiap malam Jumaat, Sabtu dan Ahad untuk orang ramai.

Menjengah ke lubuk rezeki penduduk di Hulu Selangor ini hati berasa ‘wow’ melihat bagaimana susun atur khemah, dengan limpahan cahaya lampu ibarat cahaya di malam raya.

Penganjur Uptown Gerbang Batang Kali yang mahu dikenali sebagai Awie berkata, peniaga akan mula masuk selepas Asar, membuka khemah, menyusun atur barang jualan mereka.

“Para peniaga dari kawasan setempat sehingga Bukit Sentosa Hulu Selangor akan berniaga di sini sehingga jam 12 tengah malam.

“Waktu kemuncak dengan pengunjung adalah dari jam 8 malam hingga jam 11 malam.

“Kemudahan seperti tempat letak kereta yang luas, kedai makan, tandas, surau, bukan sahaja memudahkan pengunjung tetapi juga peniaga

“Biasanya pelancong yang ke Genting Highlands, mereka akan singgah di sini sebelum pulang ke destinasi masing-masing.

“Kita boleh lihat hotel bajet dan rumah inap desa (homestay) semua penuh setiap kali hujung minggu membuktikan lokasi ini tumpuan pelancongan dan ekonomi.

“Cabaran sebagai peniaga peringkat permulaan memang agak sukar, mana-mana tempat pun tetapi setelah ia bergerak dan dikenali, rezeki akan datang sendiri,” katanya kepada MEDIA VARIASI.

Dalam pada itu, seorang peniaga dikenali Nora berkata, dengan fasiliti yang ada uptown sudah berubah wajah.

“Ia dapat bantu peniaga yang sebelum ini susah, ramai terkesan tetapi kini sudah boleh bernafas semula.

“Bagi peniaga kami berharapkan sokongan dari pihak majlis untuk bersama merancakkan ekonomi penduduk setempat,” katanya.

Namun yang menjadi kebimbangan rata-rata peniaga di sini adalah jika Majlis Daerah Hulu Selangor menaikkan sewa permit kerana ia akan memberi cabaran kepada usahawan kecil dan sederhana.

Ini kerana kadang-kadang hari hujan dan pengunjung berkurang sedikit daripada biasa.

Semoga hujan yang turun bukan hanya membersihkan kekotoran tetapi tetap memberikan rezeki kepada penghuni di atas muka buminya.

Author

Tun Puteh Wanti

View all posts

View all posts


Doktor pakar estetik syor KKM buka kuota sesi LCP

SRI HARTAMAS: Doktor pakar estetik sebuah klinik di Publika, mengesyorkan Kementerian Kesihatan (KKM) memperbanyakkan sesi ujian peperiksaan lesen Surat Tauliah dan Keistimewaan (LCP).

Cadangan itu dikemukakan oleh Dr Wan Hidayu Wan Ahmad selepas mendapati semakin ramai calon doktor pakar terpaksa menunggu giliran untuk menduduki semula ujian LCP,  termasuk calon baharu meskipun sesi berkenaan hanya diadakan dua kali setahun.

Katanya, keadaan itu juga disebabkan tempoh pandemik COVID-19 dan sesi ujian itu terhenti seketika.

“Saya rasa, KKM perlu buka kuota perbanyakkan sesi ujian, sebab dalam setahun hanya dua kali sahaja ujian, pada Februari dan Ogos.

“Prosedur agak susah, perlu melepasi ujian LCP. Satu sesi pula ada 50 calon sahaja, tetapi ramai tak lepas, dan ambil semula, jadi wujud ‘backlog’ (termasuk calon baharu). Lagu satu kerana tempoh COVID-19 sesi itu terhenti seketika,” katanya.

Katanya, KKM sememangnya mewajibkan doktor pakar berpengalaman tiga tahun, yang mahu menjalankan estetik, perlu mendapatkan lesen LCP.

Pemilik Klinik Nur Raisha itu berkata demikian pada majlis pembukaan rangkaian klinik kedua di Publika, Solaris Dutamas.

Rangkaian pertama di Puncak Alam mendapat sambutan orang ramai berikutan kliniknya menawarkan perkhidmatan kesihatan am dan kecantikan.

Klinik itu turut ditauliahkan lesen kecantikan termasuk LCP dengan perkhidmatan oleh doktor pakar termasuk Dr Wan Hidayu.

Antara rawatan paling popular adalah menghilangkan kesan jeragat dengan rangkaian produk yang dikeluarkan khas untuk mengatasi masalah ini.

Klinik berkenaan turut menggunakan mesin berteknologi tinggi yang mendapat kelulusan Pentadbiran makanan dan ubatan Amerika Syarikat (FDA) selain daripada Korea, yang dipercayai boleh mengurangkan sebarang risiko.

Sempena Hari Malaysia, Klinik Nur Raisha menawarkan diskaun 10 peratus untuk satu sesi.

Author

Fhatihah Zakinan

View all posts

View all posts


Dasar pindaan tiga akta berkaitan jenayah seksual kanak-kanak diluluskan

KUALA LUMPUR: Kerajaan Perpaduan telah meluluskan dasar pindaan terhadap tiga akta berkaitan jenayah seksual kanak-kanak bagi memastikan keadilan kepada mangsa dan saksi kanak-kanak.

Menteri di Jabatan Perdana Menteri (Undang-Undang dan Reformasi Institusi), Datuk Seri Azalina Othman Said berkata, ia melibatkan Akta Kesalahan-Kesalahan Seksual Terhadap Kanak-Kanak 2017 (Akta 792), Akta Keterangan Saksi Kanak- Kanak 2007 (Akta 676) dan Akta Keterangan 1950 (Akta 56) yang diluluskan pada 24 Februari lepas.

Jelasnya, pindaan itu dilakukan menerusi dua fasa dengan fasa pertama melibatkan tiga cadangan pindaan dilakukan pada sidang kali ini, manakala fasa kedua dilaksanakan pada sidang parlimen akan datang.

“Antara cadangan pindaan yang akan dibuat adalah memperkenalkan langkah tambahan mesra kanak-kanak untuk melindungi mangsa kanak-kanak, mewujudkan kesalahan-kesalahan baharu dan memperuntukkan pampasan kepada mangsa kanak-kanak.

“Pindaan perundangan yang bakal dilaksanakan ini merupakan perubahan positif kepada sistem keadilan jenayah terhadap kanak-kanak di Malaysia dan ia juga menunjukkan komitmen kerajaan untuk sentiasa terbuka ke arah pembaharuan dan penambahbaikan sistem perundangan dan keadilan di negara ini,” katanya.

Beliau berkata demikian ketika menggulung perbahasan Rang Undang-Undang Perbekalan 2023 peringkat dasar di Dewan Rakyat, hari ini.

Beliau berkata, reformasi dicadangkan itu diharapkan dapat membantu mangsa atau saksi kanak-kanak daripada mengalami trauma berpanjangan akibat terpaksa melalui proses perbicaraan berpanjangan, berulang-ulang dan sistem kehakiman yang bersifat tidak mesra kanak-kanak

Selain itu, beliau berkata, Bahagian Hal Ehwal Undang-Undang Jabatan Perdana Menteri juga sedang melaksanakan kajian untuk menggubal Rang Undang-Undang Pembelaan Awam bagi menawarkan perkhidmatan bantuan guaman dalam kes jenayah secara holistik.

Katanya, ia bertujuan memberikan peluang kepada semua terutamanya golongan kurang berkemampuan untuk mendapat akses kepada keadilan.

Azalina berkata, Yayasan Bantuan Guaman Kebangsaan (YBGK) telah memberikan perkhidmatan bantuan guaman jenayah kepada 657,057 orang dari 2020 hingga 2022.

“Ini bermakna secara purata rakyat Malaysia dan bukan warganegara di bawah umur 18 tahun diberi akses kepada keadilan pada setiap tahun sebanyak 219, 019 orang. Daripada jumlah ini, perkhidmatan yang paling banyak diberikan oleh YBGK adalah semasa peringkat reman iaitu sebanyak 53.1 peratus daripada keseluruhan bilangan perkhidmatan YBGK,” katanya.

YBGK adalah sebuah badan yang menyediakan bantuan guaman kepada semua kes jenayah kecuali yang membawa hukuman mati kepada warganegara dan bukan warganegara di bawah umur 18 tahun semasa tangkapan dibuat, reman, permohonan ikat jamin, pengurangan hukuman (mitigasi), perbicaraan dan rayuan. – BERNAMA


Tukang rumah didakwa bunuh isteri

DUNGUN: Seorang tukang rumah didakwa di Mahkamah Majistret di sini hari ini atas pertuduhan membunuh isterinya di Bukit Besi dekat sini, awal bulan ini.

Mohd Amir Hamzah, 32, yang memakai baju lokap berwarna ungu, mengangguk faham ketika pertuduhan dibacakan di hadapan Majistret Noradila Ab Latif.

Dia dituduh menyebabkan kematian Rubiah Sabtu, 41, di Kampung Besol, Batu 6, Bukit Besi antara 7.30 hingga 8 pagi pada 5 April lepas.

Pertuduhan mengikut Seksyen 302 Kanun Keseksaan yang membawa hukuman mati jika sabit kesalahan.

Tiada pengakuan direkodkan daripada tertuduh kerana kes bunuh di bawah bidang kuasa Mahkamah Tinggi. Mahkamah menetapkan 13 Jun ini untuk sebutan semula kes.

Pendakwaan dikendalikan oleh Timbalan Pendakwa Raya Nur Athirah Hashim, manakala tertuduh diwakili peguam daripada Yayasan Bantuan Guaman Kebangsaan (YBGK), Hafizul Faris Che Razlan.

Media sebelum ini melaporkan, Rubiah yang cedera parah pada bahagian muka, maut selepas dipercayai dipukul dengan tukul besi di kediamannya selepas berlaku perselisihan faham antara pasangan suami isteri itu.

Mangsa yang merupakan peniaga runcit kecil-kecilan, mempunyai enam orang anak hasil perkahwinan terdahulu dan selepas mengahwini tertuduh tahun lepas, mereka mempunyai seorang anak perempuan berusia tiga bulan. – BERNAMA


Khidmat bas tanpa pemandu 24 jam akan dilaksana di Geneva mulai 2025

GENEVA: Perkhidmatan bas elektrik tanpa pemandu 24 jam akan mula dilaksanakan di Geneva, Switzerland mulai 2025, lapor Xinhua memetik media tempatan pada Khamis.

Perbadanan Penyiaran Swiss, Swissinfo.com, melaporkan Geneva telah dipilih sebagai satu daripada tiga bandar raya untuk melaksanakan perkhidmatan bas awam tanpa pemandu itu sebagai sebahagian  inisiatif mobiliti Horizon Europe ULTIMO.

Selain Geneva dua lagi bandar raya yang dipilih ialah Kronach (Jerman) dan Oslo (Norway). Sebanyak 45 kenderaan akan digunakan dengan 15 buah di Geneva.

“ULTIMO akan memberi tumpuan kepada isu seperti bagaimana memastikan keselamatan penumpang, contohnya jika berlaku kemalangan atau sebarang masalah, ULTIMO akan mengambil langkah yang sewajarnya. ULTIMO juga akan melihat daripada aspek harga, jarak minimum dan maksimum untuk bas, destinasi dan rangka kerja undang-undang,” kata

“Dengan menawarkan perkhidmatan 24 jam dari pintu ke pintu, perkhidmatan itu akan menjadi lebih berkualiti. Ia juga akan memastikan tiada perjalanan tanpa penumpang terutama di luar waktu puncak dengan itu ia dapat mengurangkan beberapa kos. Akhirnya, masalah kelewatan, beratur panjang dan kesesakan di stesen boleh dielakkan,” menurut laporan Swissinfo.com. – BERNAMA


Keselamatan sosial pekerja e-hailing, kerajaan rancang wujud akta – Ahmad Zahid

BAGAN DATUK: Kerajaan merancang mewujudkan akta bagi menjamin keselamatan sosial kepada golongan pekerja ekonomi gig membabitkan pekerja e-hailing, kata Timbalan Perdana Menteri, Datuk Seri Dr Ahmad Zahid Hamidi.

Ahmad Zahid berkata, beliau telah berbincang dengan Menteri Sumber Manusia V. Sivakumar supaya penggubalan akta berkenaan diperhalusi bagi memenuhi keperluan dan kepuasan pihak majikan serta pekerja.

Beliau berkata perkara itu akan mengambil masa agak panjang kerana ia melibatkan Jabatan Peguam Negara, input daripada beberapa pertubuhan bukan kerajaan (NGO) dan persatuan yang terlibat dengan industri e-hailing.

“Jika ada akta ini pun, saya fikir ia mesti memuaskan hati semua pihak. Yang penting, asasnya ialah jaminan masa depan mereka,” katanya dalam sidang media selepas merasmikan Majlis Penutupan Karnival Kerjaya MYFutureJobs dan Skim Keselamatan Sosial Suri Rumah (SKSSR) 2023 Negeri Perak di Hutan Melintang, di sini hari ini.

Ahmad Zahid berkata demikian ketika diminta mengulas mengenai perancangan kerajaan mewujudkan akta berkenaan berdasarkan kepada ucapan perasmian yang menyatakan beliau telah meminta Sivakumar untuk merancang satu akta khas melibatkan pekerja e-hailing.

Dalam pada itu, beliau berkata, perlindungan juga harus diberikan kepada pekerja e-hailing bukan sahaja dari segi insurans, tetapi melibatkan faedah dan manfaat untuk mereka.

“Kita harus memperkukuhkan (akta yang akan diwujudkan itu) kerana ini (ekonomi gig) adalah bidang baharu, terutamanya selepas pandemik (COVID-19) apabila ada yang terpaksa berhenti kerja, ada juga yang diberhentikan.

“Jadi reskilling ini harus dilakukan dan kita mesti menjuruskan mereka kepada bidang bersesuaian dengan kelulusan, pengalaman mereka supaya satu jaminan sosial dan keselamatan dapat diberikan kepada mereka,” katanya.

Ahmad Zahid berkata, kerajaan juga akan menyelaraskan gaji dengan jenis pekerjaan dilakukan supaya pendapatan diterima pekerja adalah setimpal dengan kerja dilakukan.

Menurutnya, terdapat banyak peluang pekerjaan dalam negara, namun pencari kerja sering memilih untuk mendapatkan pekerjaan kolar putih (melibatkan pentadbiran, pengurusan) berbanding kolar biru (melibatkan angaranya industri pembinaan, perniagaan).

“Kita akan mengkoordinasi perkara ini agar mereka yang menerima latihan TVET (Pendidikan dan Latihan Teknikal dan Vokasional) umpamanya, kerajaan negeri Perak mengambil inisiatif untuk (gaji minimum) dimulakan sekurang-kurangnya RM1,800, dan ini adalah satu langkah yang baik,” katanya. – BERNAMA


Laporan SPRM mengenai Hakim Nazlan diserahkan kepada Ketua Hakim Negara – Azalina

KUALA LUMPUR: Laporan Suruhajaya Pencegahan Rasuah Malaysia (SPRM) terhadap Hakim Mahkamah Rayuan Datuk Mohd Nazlan Mohd Ghazali, berhubung pelanggaran peraturan di bawah Kod Etika Hakim 2009, telah diserahkan kepada Ketua Hakim Negara Tun Tengku Maimun Tuan Mat.

Menteri di Jabatan Perdana Menteri (Undang-Undang dan Reformasi Institusi), Datuk Seri Azalina Othman berkata SPRM, memaklumkan perkara itu kepada beliau menerusi surat bertarikh 21 Februari 2023.

Bagaimanapun katanya, tiada maklumat lanjut mengenai perkara tersebut, dimaklumkan dalam surat itu.

Beliau berkata, perkara itu tertakluk kepada keputusan Ketua Hakim Negara selaras dengan Fasal-Fasal 3 dan 3A Perkara 125 Perlembagaan Persekutuan dan di bawah Fasal 3 Perkara 145, Peguam Negara atau Pendakwa Raya mempunyai kuasa yang boleh dijalankan menurut budi bicaranya, untuk memulakan apa-apa prosiding bagi kesalahan.

“Kuasa budi bicara yang diberikan kepada Peguam Negara di bawah Fasal 3 Perkara 145 amat luas dan boleh menuduh mana-mana orang termasuk seorang hakim, jika keterangan bagi sesuatu kesalahan memenuhi segala elemen pertuduhan berkenaan.

“Bagaimanapun, kerajaan tidak akan campur tangan kuasa Peguam Negara atau Pendakwa Raya,” katanya ketika menggulung perbahasan Usul Menjunjung Kasih Titah Diraja bagi kementerian itu di Dewan Rakyat, hari ini.

Pada 23 April  tahun lepas, akhbar tempatan melaporkan Ketua Pesuruhjaya SPRM, Tan Sri Azam Baki mengesahkan suruhanjaya itu telah memulakan siasatan terhadap Mohd Nazlan, berhubung dakwaan wang yang tidak dapat dijelaskan dalam akaunnya berikutan laporan rasmi yang dibuat berhubung perkara tersebut.

Mohd Nazlan yang mendengar kes Datuk Seri Najib Tun Razak dan mensabitkan bekas perdana menteri itu dengan pertuduhan berkaitan penyelewengan dana SRC International Sdn Bhd, juga telah membuat laporan polis berhubung artikel berita yang mendakwa beliau sedang disiasat mengenai isu wang yang tidak dapat dijelaskan dalam akaun banknya.

Kenyataan yang dikeluarkan Pejabat Ketua Pendaftar Mahkamah Persekutuan pada 21 April 2022 memaklumkan bahawa Mohd Nazlan menafikan dakwaan palsu, tidak berasas dan berniat jahat itu yang bertujuan menjejaskan kredibiliti beliau sebagai seorang hakim, serta mengganggu pentadbiran keadilan jenayah dan badan kehakiman.

Sementara itu, menyentuh cadangan penggubal Akta Perkhidmatan Parlimen atau Akta Suruhanjaya Parlimen, Azalina berkata Bahagian Hal Ehwal Undang-Undang (BHEUU) JPM sedang memuktamadkan dasar dan Rang Undang-Undang Suruhanjaya Perkhidmatan Parlimen.

Beliau berkata usaha tersebut, menjadikan perkhidmatan Parlimen berasingan daripada perkhidmatan awam yang dikenali sebagai perkhidmatan Parlimen.

Beliau berkata Memorandum Jemaah Menteri mengenai perkara itu akan dibentangkan di Kabinet dalam masa terdekat. – BERNAMA


Bayi bertali pusat, kebiruan, diselamatkan penuntut UPSI, orang awam

KUALA LUMPUR: Tindakan pantas sekumpulan penuntut Universiti Pendidikan Sultan Idris (UPSI) menguruskan  penemuan bayi masih bertali pusat yang disangka sudah meninggal dunia, wajar dipuji.

Difahamkan, bayi perempuan itu pada awalnya, ditemukan oleh peniaga kedai di Taman Bahtera, Hulu Bernam, Tanjung Malim, pagi semalam.

Peniaga terbabit kemudiannya, menghubungi salah seorang pelajar UPSI yang berada berhampiran, sebelum bergegas membuat panggilan kecemasan (MERS 999).

Mereka menyangkakan bayi yang ditemui dalam keadaan dihurungi lalat, lemah dan kebiruan, beralas kain putih, di atas sofa lusuh, di tepi kaki lima lot kedai itu sudah meninggal dunia.

Sangkaan mereka meleset apabila bayi itu masih bernyawa selepas didekati.

“Pagi ni kawan kami yang kerja di kedai depan ni call (beritahu penemuan bayi). Kami terus turun…

“Oh my God! Bayi ni masih hidup lagi encik.

“Tak ada siapa pun kat situ dan kami terus call 999.

“Kami lagi terkejut bila baby ni hidup dan masih bergerak bila kami duduk dekat.

“Masa itu badan baby ni dah biru dan tali pusatnya masih ada. Badan dia pun masih berpasir bekas dari air ketuban.

“Darah pun masih basah dan rasanya masih baru dibuang subuh tadi di sini,” kata mereka yang dipetik menerusi video berdurasi 49 saat, tular di media sosial sejak semalam.

Dalam video sama, pihak polis, ambulan dan jururawat kemudian, tiba dan memeriksa keadaan bayi tersebut sebelum dibawa ke hospital untuk rawatan lanjut.

Sementara itu, Ketua Polis Daerah Hulu Selangor, Superintendan Arsad Kamaruddin mengesahkan mengenai penemuan bayi itu kira-kira jam 9.30 pagi semalam.

Katanya, pihaknya menerima panggilan daripada seorang peniaga lelaki berusia 33 tahun memaklumkan mengenai penemuan bayi tersebut sebelum bergegas ke lokasi kejadian.

“Pengadu memaklumkan terjumpa bayi masih bernyawa yang ditinggalkan di atas sofa di hadapan kedai makan di Taman Bahtera, Hulu Bernam.

“Hasil siasatan polis mendapati bayi tersebut merupakan bayi perempuan dan pegawai perubatan mengesahkan bayi dalam keadaan sihat tanpa kesan luka atau gigitan binatang.

“Kes ini masih dalam siasatan,” katanya menerusi kenyataan media hari ini.

Katanya, kes itu disiasat mengikut Seksyen 317 Kanun Keseksaan membabitkan kesalahan menyembunyikan kelahiran dengan niat membuang bayi.

Author

Tun Puteh Wanti

View all posts

View all posts


‘Brummies’ alu-alukan 6,500 atlet dalam acara penuh warna-warni

BIRMINGHAM: Ia kini bermula.

Sukan Komanwel Birmingham 2022, kini bermula dengan rasminya selepas acara perasmian penuh gilang-gemilang berlangsung di hadapan 30,000 penonton di Stadium Alexander, Perry Barr  di sini.

Acara pembukaan yang menerima sentuhan Martin Green yang bereputasi antarabangsa sebagai ketua acara Sukan Olimpik London 2012, selain Steven Knight iaitu pencipta dan penulis siri televisyen yang terkenal ‘Peaky Blinders’,  telah memaparkan ‘DNA’ Birmingham dan West Midlands.

Memaparkan bandar raya yang penuh dengan kepelbagaian dan sejarah, pertunjukan yang penuh bertenaga telah dibahagikan kepada beberapa babak iaitu ‘Call to Gather’, ‘Everything to Everybody’, ‘Hear My Voice’ dan ‘Raging Bull’, dengan pertunjukan lampu yang hebat dan bunga api menakjubkan, yang memenuhi setiap saat di sepanjang acara dua jam setengah yang penuh magis.

Pertunjukan berpaksikan sekitar cerita mengenai Stella, yang dilakonkan oleh Lorell Boyce dan ‘The Dreamers’ satu kumpulan atlet muda dari sekitar negara-negara Komanwel yang meneroka Birmingham pada waktu lalu dan sekarang.

Sejurus selepas itu, penganjur memberi penghormatan kepada Ratu Elizabeth II yang meraikan Jubli Platinumnya menandakan sambutan ke-70 tahun pemerintahannya, dengan berkongsi kisah keghairahan dan komitmen baginda terhadap Komanwel, bermula dengan ucapan Komanwel pertamanya sebagai seorang puteri raja muda.

Ia diikuti dengan kemunculan boneka gergasi yang mewakili tokoh sastera, pemuzik, dan saintis terkenal dalam sejarah, termasuk penampilan istimewa dari ikon ‘senyap’  di seluruh dunia, Charlie Chaplin.

Sejurus sebelum ‘Hear My Voice’, yang mengiktiraf kehadiran ke Birmingham serta wira yang tidak didendang dalam pandemik COVID-19, babak itu bermula dengan aktivis pendidikan wanita Pakistan dan pemenang Hadiah Keamanan Nobel 2014 Malala Yousafzai, membuat penampilan istimewa dengan menyampaikan ucapan penuh bertenaga, berkongsi harapannya terhadap penyertaan wanita dalam segenap masyarakat.

Penonton kemudiannya mengalu-alukan kehadiran atlet dan pegawai, dengan tepukan gemuruh dan sorakan yang meriah, ketika mereka berarak ke dalam stadium, dengan Australia menjadi pasukan pertama masuk mengelilingi stadium, manakala Malaysia menjadi pasukan ke-42.

Kontinjen Malaysia, diketuai pemain skuasy wanita Aifa Azman dan atlet powerlifting Bonnie Bunyau Gustin sebagai pembawa bendera, mengetuai 38 atlet dan pegawai termasuk chef de mission (CDM) Datuk Shahrul Zaman Yahya dan timbalannya Gerard Monteiro.

Kesemua ‘wira’ Malaysia berbaju Melayu berbutang lima berwarna putih dan kebaya moden pendek, menampilkan bunga kebangsaan bunga raya, yang diberi nafas baharu dengan abstrak batik lukisan tangan pereka tempatan.

Atlet terjun terbaik England Tom Daley merupakan antara atlet yang diberikan penghormatan untuk membawa baton, sebelum diserahkan kepada atlet berasal dari Birmingham yang merupakan bekas atlet heptatlon Denise Lewis.

Lewis kemudiannya menyerahkan baton yang mengandungi mesej daripada Ratu, kepada Prince of Wales Putera Charles, yang kemudiannya mengistiharkan pembukaan Sukan Komanwel edisi ke-22.

Ikonik muzik British Duran Duran melengkapkan majlis pembukaan yang mengagumkan dengan persembahan dua lagu terbaik mereka – ‘Tonight United’ dan ‘Ordinary World’ – pada ketika pertunjukan bunga api mewarnai langit Birmingham.

Kira-kira 6,500 atlet daripada 72 negara dan wilayah mengambil bahagian pada Sukan Komanwel Birmingham 2022 yang akan berlangsung sehingga 8 Ogos. – BERNAMA


UiTM setuju kekalkan Fakulti Masscomm – Alumni FKPM

KUALA LUMPUR: Pengurusan Universiti Teknologi MARA (UiTM) menerima pandangan Alumni Fakulti Komunikasi dan Pengajian Media (FKPM) UiTM untuk membatalkan penggabungkan FKPM dengan dua fakulti lain dan bersetuju mengekalkan FKPM sebagai fakulti tunggal.

Presiden Alumni FKPM (Alumi Masscomm UiTM), Basree Rakijan berkata, perkara itu dimaklumkan Naib Canselor UiTM, Prof Dr Datuk Roziah Mohd Janor dalam pertemuan bersama wakil persatuan berkenaan dengan pihak UiTM, semalam.

Bagaimanapun, institusi itu memaklumkan proses pembatalan memerlukan tempoh tiga hingga enam bulan.

“Dalam pertemuan itu, Alumni Masscomm meminta UiTM membatalkan serta-merta penggabungan itu berdasarkan keputusan Kementerian Pengajian Tinggi (KPT) yang dimaklumkan menerusi surat bertarikh 1 November 2022 kepada universiti itu,” katanya dalam kenyataan, hari ini.

KPT telah memutuskan sama ada UiTM menukar nama gabungan ketiga-tiga fakulti itu kepada Kolej Pengajian Media, Komunikasi, Pengkomputeran dan Informatik atau melakukan penstrukturan semula dengan mengekalkan FKPM seperti sebelum ini

Basree berkata, tindakan pembatalan gabungan itu perlu disegerakan bagi memastikan ia tidak menjejaskan proses pembelajaran dan pengajaran di fakulti tersebut, selain mengelakkan timbul pelbagai masalah serta kekeliruan berikutan penggabungan itu.

Basree berkata, Alumni Masscomm turut menghargai pendirian terbaharu pengurusan UiTM yang menerima pandangan Alumni Masscomm dan bersetuju mengekalkan FKPM.

“Saya percaya pengurusan UiTM amat serius dalam menyelesaikan kemelut ini dan jika kita perlu menunggu tiga hingga enam bulan demi kebaikan dan masa depan fakulti, kami memahami,” tambahnya.

Pada Oktober lepas, Alumni Masscomm mengadakan siri membantah terhadap keputusan universiti itu untuk menggabungan ketiga-tiga fakulti yang kini dinamakan Kolej Pengajian Pengkomputeran, Informatik dan Media.

Penggabungan itu diumumkan Roziah pada sambutan ulang tahun ke-50 fakulti itu tahun lepas sebagai sebahagian daripada penstrukturan semula universiti dan langkah penjimatan kos. – BERNAMA


Prestasi Hajiji tambah kekayaan Sabah punca sokongan kekal

KAJANG: Prestasi Pengerusi Gabungan Rakyat Sabah (GRS), Datuk Seri Hajiji Noor, sebagai Ketua Menteri Sabah sejak tahun 2020 dalam mengembalikan kekayaan di Sabah antara faktor sokongan PH dan BN terus diberikan.

Menteri di Jabatan Perdana Menteri (Hal Ehwal Sabah, Sarawak dan Tugas-tugas Khas), Datuk Armizan Mohd Ali berkata, selama ini kadar pendapatan di Sabah hanyalah RM4 bilion setahun dan tidak berubah selama 10 tahun sebelum Hajiji dilantik Ketua Menteri.

“Sebaik sahaja beliau dilantik pada September 2020 menerusi Sabah Maju Jaya dalam tempoh setahun iaitu pada 2021, kali pertama memecahkan angka itu dengan berjaya tembusi RM5.4 bilion dan pada tahun 2022, pendapatan Sabah meningkat ke RM6.6 bilion.

“Saya berharap wakil-wakil rakyat pada lihat apabila ada Ketua Menteri yang ada hala tuju, perancangan dan keyakinan yang jelas, ramai pelabur mahu menjalankan perniagaan di Sabah.

“Ada yang komited mahu masukkan pelaburan RM12 bilion ke Sabah, jika kita mahu melakukan perubahan, kita perlu fokus kepada agenda masyarakat dengan meningkatkan hasil kembalikan kepada rakyat,” katanya pada sidang media.

Terdahulu, beliau mengadakan lawatan kerja pertama ke Ibu Pejabat Angkatan Pertahanan Awam Malaysia di sini hari ini.

Tambah Armizan, sebagai wakil dari Sabah, kebertanggungjawaban mematuhi Perlembagaan negeri Sabah, tatacara, prosedur, operasi di sebuah kerajaan.

“Apa yang berlaku di Sabah, bukanlah pembentukan kerajaan baharu tetapi kerajaannya sudah sedia ada.

“Ada yang zahirkan tidak percaya namun ada pihak yang zahirkan kepercayaan kepada Hajiji dan jumlahnya lebih daripada minimum dan kerajaan telah berfungsi dengan sokongan majoriti.

“Komposisi Kabinet dibentuk dengan kemasukan tiga ahli jemaah baharu, Kabinet sekarang ini sudah well presented sebab sudah ada wakil Cina dari Sabah dalam Kabinet Sabah.

“Sabah perlukan united and working Cabinet dan itu cukup penting, perlu teruskan mandat yang diberi oleh rakyat, bekerja keras untuk membawa perubahan yang lebih baik di Sabah,” katanya.

Beliau berkata demikian ketika diminta mengulas mengenai kemelut politik di Sabah yang menyaksikan pemimpin parti-parti politik di negeri itu masing-masing menyuarakan pandangan berbeza mengenai kedudukan Hajiji sebagai Ketua Menteri Sabah.

Pengerusi Barisan Nasional (BN) Sabah, Datuk Seri Bung Moktar Radin juga Timbalan Ketua Menteri, mengumumkan keputusan untuk menarik sokongan daripada kerajaan Sabah kerana hilang kepercayaan kepada Hajiji.

Namun Hajiji berjaya memperoleh 44 sokongan daripada Ahli Dewan Undangan Negeri (ADUN) Sabah wakil dari PH, GRS dan UMNO-BN, yang melayakkannya kekal sebagai Ketua Menteri.

Author

Tun Puteh Wanti

View all posts

View all posts


Bekalan telur ayam di Pulau Pinang mencukupi

BUKIT MERTAJAM: Kementerian Perdagangan Dalam Negeri dan Kos Sara Hidup (KPDN) Pulau Pinang memaklumkan bekalan telur ayam di negeri itu masih mencukupi walaupun di sesetengah premis jualan menerima bekalan antara 50 hingga 60 peratus sahaja buat masa ini.

Pengarahnya, S.Jegan berkata, berdasarkan pemeriksaan dan pemantauan, pihaknya mendapati isu kekurangan bekalan telur ayam itu berlaku disebabkan masalah aturan penghantaran bekalan telur ayam yang berbeza di peringkat pemborong.

“Jumlah telur yang cukup ini tak sama 100 peratus seperti sebelum ini, tapi ia masih mencukupi di peringkat peruncit cuma berdasarkan pemeriksaan, kami mendapati  pemborong ada bekalan telur ayam yang cukup, tapi mungkin tak hantar semua buat masa ini, mereka kawal penghantaran,” katanya ketika diminta mengulas berhubung bekalan telur ayam di Pulau Pinang, di sini, hari ini.

Beliau berkata sejak 16 Disember lepas, KPDN telah menjalankan Op Terjah yang mana  setiap negeri termasuk di Pulau Pinang diminta menyediakan laporan harian berkaitan bekalan makanan asas antaranya minyak masak, gula, tepung dan telur ayam.

“Sejak tempoh itu, sebanyak 409 premis telah diperiksa sehingga semalam dan kami mendapati bekalan telur ayam masih mencukupi, ini berdasarkan kesimpulan yang mengkategorikan bekalan telur mengikut kod warna hijau (mencukupi), kuning (bekalan kurang) dan merah (tiada bekalan).

“Kami mendapati kod warna hijau ada 337 (premis) mempunyai bekalan, 23 (premis) kuning kurang bekalan dan 12 lagi tiada bekalan. Secara keseluruhannya bekalan itu masih mencukupi dan berharap ia kekal sehingga musim perayaan (Tahun Baharu Cina),” katanya.

Mengulas lanjut, Jegan berkata, ketika ini masalah bekalan telur ayam hanya dikesan di peringkat peruncit, bukannya pemborong berdasarkan pemeriksaan dijalankan pihaknya.

“Kami turut mendapati pemborong memperoleh bekalan telur ayam seperti biasa dan tiada masalah dengan bekalan,cuma ada dalam kalangan peruncit yang mengalami gangguan bekalan atas beberapa faktor lain.

“Antaranya ada peruncit yang terima aturan (penghantaran bekalan telur ayam) dalam seminggu hanya sekali sahaja. Jadi, kalau pengguna beli sekarang sudah habis, mungkin dua hari berikutnya akan ada bekalan baharu,” katanya. – BERNAMA


Tentera China aktif ceroboh perairan

LABUAN: Tentera China dilihat semakin aktif mencerobohi sempadan dan perairan negara di Laut China Selatan sejak kebelakangan ini.

Ahli Parlimen Labuan, Datuk Rozman Isli berkata, China kebelakangan ini agak aktif menjalankan aktiviti ketenteraan dan penguatkuasaan maritim di Laut China Selatan hingga menganggu aktiviti perikanan serta industri minyak dan gas negara

“Kerajaan dan Angkatan Tentera Malaysia (ATM) harus mengambil serius situasi ini dengan memperkukuhkan aspek ketenteraan di sempadan kita khususnya di perairan Sabah dan Sarawak.

“Sudah berkali-kali kita dengar alasan China mengenai tindakan mereka itu untuk ‘menjamin hak, kepentingan dan kedaulatan negara China tetapi bagaimana dengan hak serta kedaulatan Malaysia?” katanya dalam satu kenyataan kepada media hari ini.

Menurut Rozman, siri pencerobohan berulang kali sejak tahun 2013 itu dapat dilihat menerusi laporan Tentera Laut Diraja Malaysia (TLDM), membabitkan 23 kes di Zon Ekonomi Eksklusif (ZEE) sepanjang tahun lalu.

“Kerajaan harus menunjukkan bahawa kita peka dan cakna soal keselamatan dan kedaulatan negara di Laut China Selatan dengan lebih tegas, kita tidak boleh lagi berdiam diri dengan hanya melihat dari jauh segala tindakan pihak lain yang telah mencabul kedaulatan wilayah kita,” katanya.

Tambah Rozman, situasi di Laut China Selatan dijangka semakin tegang susulan kunjungan Speaker Dewan Perwakilan Amerika Syarikat, Nancy Pelosi ke Taiwan.

Ditambah lagi dengan kunjungan beberapa anggota Parlimen Kesatuan Eropah (EU) yang dijadualkan Disember ini sekaligus dikhuatiri bakal meningkatkan lagi ketegangan tersebut.

“Kita dapat saksikan tentera China People’s Liberation Army (PLA) telah mengadakan lima latihan ketenteraan bersenjata di perairan Laut China Selatan antara 27 hingga 31 Julai lalu, beberapa hari sebelum kunjungan Pelosi ke Asia.

Susulan itu, Amerika Syarikat pula menghantar kapal perang USS Ronald Reagan ke Laut China Selatan.

Rozman turut mengingatkan kerajaan dan ATM supaya mengambil serius termasuk memantau perkembangan yang berlaku di Taiwan kerana situasi itu akan turut memberi impak dI Laut China Selatan.

China juga katanya dikhuatiri akan terus meningkatkan aktiviti ketenteraan di sekitar Laut China Selatan termasuk di kawasan milik Malaysia serta kawasan-kawasan yang masih dalam pertikaian.

“Kebimbangan semakin meningkat ekoran laporan beberapa aktiviti China di Laut China Selatan sejak beberapa minggu lalu menunjukkan jet milik China sering melakukan pintasan terhadap pesawat lain.

“Terbaru, sebuah pesawat milik Tentera Udara Australia telah dipintas secara berbahaya oleh jet China hingga membahayakan pesawat dan nyawa anak kapal tersebut.”

Rozman juga berkata, perkembangan itu menunjukkan Malaysia harus siap sedia khususnya patrol koordinasi Laut, Udara dan Darat bagi menghadapi sebarang kemungkinan sekiranya konflik tercetus di Laut China Selatan.

Pada masa sama katanya, kerajaan juga harus memastikan hal itu tidak mencetuskan kegusaran buat pemegang taruh di Laut China Selatan seperti nelayan dan pemain industri minyak dan gas negara.

“Kelewatan penghantaran enam unit kapal tempur pesisir (LCS) tidak boleh dijadikan alasan untuk Tentera Laut Di Raja Malaysia (TLDM) untuk mengambil sikap tunggu dan lihat di Laut China Selatan.

Ini kerana selain siri pencerobohan di perairan negara, ketegangan di Selat Taiwan turut memberi impak terus kepada Laut China Selatan yang dijangka semakin tegang pada bulan mendatang,” tegas Rozman.

Author

Tun Puteh Wanti

View all posts

View all posts


SPR sudah maklum pembubaran DUN Kelantan esok – Speaker

KOTA BHARU: Suruhanjaya Pilihan Raya (SPR) sudah dimaklumkan mengenai pembubaran Dewan Undangan Negeri (DUN) Kelantan esok, bagi memberi laluan kepada Pilihan Raya Negeri (PRN) dalam tempoh 60 hari.

Speaker DUN Kelantan, Datuk Abdullah Ya’kub berkata, pihaknya sudah menghantar surat pemakluman tersebut, minggu lepas.

“Surat pemakluman mengenai pembubaran DUN Kelantan esok (22 Jun) telah dihantar ke SPR pada 14 Jun,” katanya kepada Bernama hari ini.

Rabu lepas, Menteri Besar, Datuk Ahmad Yakob memaklumkan DUN Kelantan yang mempunyai 45 kerusi akan dibubarkan esok selepas mendapat perkenan Sultan Kelantan Sultan Muhammad V.

PAS menguasai DUN Kelantan dengan 37 kerusi, Barisan Nasional (tujuh) dan Bersatu (satu). – BERNAMA


Majlis graduasi ala ‘universiti’ rai 489 calon SPM SMK Kota Kemuning

SUBANG JAYA: Sekolah Menengah Kebangsaan (SMK) Kota Kemuning meraikan dan menyuntik semangat 489 calon Sijil Pelajaran Malaysia (SPM) dengan mengadakan majlis graduasi ala ‘universiti’ di Hotel Summit, USJ hari ini.

Mereka daripada 646 calon keseluruhan yang bakal menduduki peperiksaan pada 30 Januari ini.

Turut diraikan pelajar cemerlang semasa Peperiksaan Percubaan SPM yang lalu.

Pengetua SMK Kota Kemuning, Mohd Fauzi Zailan berkata, majlis ini sebagai perangsang kepada pelajar untuk mencapai kejayaan dalam segala bidang yang akan diceburi.

“Mengenakan jubah konvokesyen, naik ke pentas, makan tertib di hotel serta bergambar bersama rakan dan guru sebelum tamat pelajaran pasti meninggalkan memori indah.

“Suasana pra universiti bagi menyuntik semangat mereka untuk berusaha sedaya mungkin sebelum masuk ke dewan peperiksaan SPM nanti.

“Dalam SPMC 2022 yang lalu, seramai 53.87 peratus murid lulus dengan murid mendapat semua A seramai empat orang, manakala 6A ke atas seramai 62 orang.

“Untuk tahun 2022, kami mensasarkan seramai 120 orang murid mendapat sekurang-kurangnya 6A dan ke atas berbanding 118 orang murid pada tahun 2021.

“Kami sangat yakin dengan sasaran ini memandangkan terdapat peningkatan jumlah murid yang mendapat 6A.

“Terdapat lebih kurang 42 orang murid yang mendapat 4A dan 5A berpotensi melonjakkan pencapaian mereka kepada 6A dan ke atas, ” katanya kepada MEDIA VARIASI.

Beliau berkata demikian selepas menyampaikan sijil kepada 489 calon SPM di Majlis Graduasi SMK Kota Kemuning di sini hari ini.

Majlis itu dirasmikan oleh Pengasas dan Pengarah Urusan Lautan Variasi, Datuk Syed Nasir Hussin Syed Peer.

Turut hadir, Rajan Apavoo, wakil PIBG SMK Kota Kemuning.

Sementara itu, Syed Nasir menasihati calon SPM agar berusaha untuk memperolehi keputusan yang cemerlang.

“Keputusan peperiksaan SPM yang diperolehi adalah tiket yang akan melayakkan seseorang pelajar untuk memasuki universiti, iaitu sebuah tempat yang menjadi cita-cita kita semua sejak mula melangkah ke alam persekolahan.

“Di universiti anda akan meneruskan pengajian sama ada pada peringkat diploma mahupun ijazah, kemudiannya ke peringkat sarjana dan doktor falsafah dalam bidang tertentu.

“Bagi pelajar-pelajar yang sangat cemerlang mereka akan ditawarkan untuk melanjutkan pelajaran di universiti ternama di luar negara serta mendapat penajaan pengajian sama ada oleh pihak kerajaan ataupun pihak swasta.

“Sesetengah daripada mereka yang ditaja akan terus ditawarkan pekerjaan sebaik sahaja tamat pengajian, dan inilah yang sepatutnya menjadi fokus pelajar,” katanya.

Beliau turut mendoakan semua calon SPM SMK Kota Kemuning dapat menjawab soalan peperiksaan nanti dengan tenang dan baik.

Author

Tun Puteh Wanti

View all posts

View all posts


Kerja komuniti ganti hukuman penjara untuk pesalah syariah – KP Penjara

KAJANG: Ketua Pengarah Penjara, Komisioner Jeneral, Datuk Nordin Muhamad, memberitahu pesalah Syariah, sebenarnya ada pilihan untuk tidak menjalani hukuman pemenjaraan iaitu Perintah Kehadiran Wajib (PKW) iaitu kerja komuniti.

Bagaimanapun polisi awal pihak penjara hanya menerima keputusan  yang telah dimuktamad oleh agensi lain seperti mahkamah.

“Tetapi selepas mereka berada di sini dalam sebulan kita sudah tahu profil kes, buat kajian seperti kali pertama kesalahan atau tahap serius jenayah mereka sama ada betul-betul sengaja atau sebab masalah mental atau terpaksa.

“Jadi untuk pesalah Syariah (untuk jalani PKW), kita sudah beri kerjasama, selaras dengan perlaksanaan PKW pada Mac lalu yang memberi pilihan kepada pesalah di bawah kesalahan-kesalahan kecil namun bagi pesalah Syariah ini baru bermula.

“Pada pendapat saya pemenjaraan adalah pilihan terakhir kerana proses ini akan cipta kemiskinan segera dan kena fikir apa nasib kepada rakyat.

“Matlamat penjara adalah memulihkan dan menyumbang semula tenaga mereka kepada komuniti dan negara,” katanya kepada media selepas diminta mengulas kes Emilia Hanafi, pesalah Syariah yang  diperintahkan penjara tujuh hari kerana menukar ganti tarikh lawatan bekas suami dan anaknya.

Beliau berkata demikian pada pelancaran Pusat Pembangunan Peradaban Budaya Kemanusiaan disempurnakan olehnya, di Ibu Pejabat Penjara Malaysia Baharu, di sini.

Turut hadir, Pesuruhjaya British ke Malaysia dan tiga pakar dari Her Majesty Prison and Probation Services United Kingdom serta UNODC di Malaysia.

Pemenjaraan Emilia menimbulkan pelbagai reaksi daripada masyarakat termasuk bekas peguam Syariah pertama di Malaysia, Tan Sri Munsyi Muslim Yaakob yang mendedahkan mahkamah Syariah  asalnya tiada hukuman penjara. Beliau mengambil contoh pada zaman Nabi tiada penjara.

Pada Mac lalu, Menteri Dalam Negeri, Datuk Seri Hamzah Zainudin dilaporkan berkara berkata, kerajaan sedia melaksanakan hukuman alternatif kepada pesalah-pesalah syariah.

Dewan Rakyat baru-baru ini meluluskan Rang Undang-undang Kehadiran Wajib Pesalah-Pesalah (Pindaan) 2021 bagi memperkasa inisiatif pemenjaraan di luar tembok penjara dibuat melalui program pemulihan dalam komuniti.

Rang undang-undang itu bertujuan meminda Akta Kehadiran Wajib Pesalah-Pesalah 1954 (Akta 461) dan menggantikan Ordinan Darurat (Kehadiran Wajib Pesalah-Pesalah) (Pindaan) 2021 (ODPKW).

Peruntukan dalam Akta 461 selari perubahan semasa sistem perundangan daripada ‘keadilan pembalasan’ kepada ‘keadilan pemulihan’ bagi memberi peluang kedua kepada lebih ramai pesalah dengan menjalani hukuman serta pemulihan di luar penjara.

PKW adalah hukuman alternatif di luar tembok penjara yang dijatuhkan oleh mahkamah kepada pesalah melakukan kesalahan kecil dan syariah, pesalah ini dikehendaki menjalankan kerja wajib untuk kepentingan masyarakat.

Pesalah juga boleh meneruskan kehidupan harian tanpa menjejaskan kebajikan mereka dan keluarga semasa menjalani PKW ini.

Selain itu, ia juga dapat mengurangkan kesesakan dalam penjara serta mengelak penularan penyakit berjangkit dalam penjara.

Pindaan Seksyen 5 Akta 461 memberikan budi bicara kepada hakim atau majistret untuk menentukan hukuman PKW dengan mengambil kira latar belakang Orang Kena Tuduh (OKT) dan keadaan kesalahan itu dilakukan.

Pindaan kepada seksyen itu juga memberikan mahkamah kuasa untuk membuat suatu PKW terhadap mana-mana pesalah yang disabitkan dengan apa-apa kesalahan yang boleh dikenakan hukuman pemenjaraan selama tempoh tidak melebihi tiga tahun.

Menerusi pindaan setahun kepada tiga tahun pemenjaraan, ia lebih memberikan pilihan kepada mahkamah menggunakan budi bicara kehakiman untuk memberikan hukuman alternatif kepada hukuman pemenjaraan dalam kes yang mahkamah sendiri berpendapat hukuman PKW adalah satu hukuman yang tepat dan wajar kepada seorang OKT.

Author

Tun Puteh Wanti

View all posts

View all posts


Setapak dikenal pasti lubuk doktor gigi palsu – Khairy

KLANG: Kementerian Kesihatan (KKM) mengenal pasti Setapak menjadi lubuk bagi kegiatan doktor gigi palsu atau tidak bertauliah yang dilihat semakin meningkat dan aktif mempromosikan perkhidmatan mereka menerusi media sosial.

Menteri Kesihatan, Khairy Jamaluddin berkata, KKM memandang serius perkara itu dan menerusi Akta Pergigian 2018 yang dikuatkuasakan pada 1 Jan lepas, sebanyak 10 serbuan telah dilakukan KKM ke atas premis pergigian tidak bertauliah di seluruh negara setakat ini.

“Baru-baru ini, KKM melakukan serbuan di Setapak, Kuala Lumpur dan difahamkan Setapak ini adalah lubuk bagi doktor gigi palsu.

“Kita berharap orang ramai yang mempunyai maklumat mengenai doktor gigi tanpa tauliah ini, boleh kemukakan (maklumat) kepada KKM untuk kita lakukan serbuan. Saya beri jaminan sekiranya kita mendapat apa-apa laporan, pihak berkuasa akan terus membuat serbuan,” katanya pada sidang media selepas melawat Klinik Pergigian Bandar Botanik di sini hari ini.

Beliau berkata pengamal perubatan pergigian haram yang didapati bersalah, boleh dikenakan denda maksimum RM300,000 atau dipenjarakan sehingga enam tahun atau kedua-duanya di bawah Akta Pergigian 2018.

Mengulas mengenai lawatan itu, Khairy berkata, Klinik Pergigian Bandar Botanik kini dalam proses pelaksanaan Proof of Concept (POC) untuk Projek Rintis Penghasilan Gigi Palsu (Dentur) menggunakan teknologi 3D.

Projek itu adalah yang pertama seumpamanya dijalankan KKM bagi memperkenalkan teknologi terkini pembuatan gigi palsu kepada anggota pergigian KKM serta mempercepatkan penghasilan dentur.

“Menerusi projek rintis ini juga, dijangkakan penghasilan dentur pada masa hadapan dapat ditingkatkan daripada purata 90 unit kepada 300 unit sebulan bagi setiap klinik pergigian yang dilengkapi dengan teknologi 3D ini.

“Kekerapan lawatan pesakit untuk pembuatan dentur turut dapat dikurangkan kepada dua kali lawatan sahaja berbanding lima kali lawatan yang menggunakan kaedah konvensional,” katanya.

Khairy berkata projek itu bermula pada 15 Ogos lepas dan akan dilaksanakan selama tiga bulan hingga 15 Nov di dua fasiliti kesihatan pergigian iaitu Klinik Pergigian Bandar Botanik dan Klinik Pergigian Kuala Lumpur. – BERNAMA


Pendaftaran untuk Twitter Blue dibuka minggu depan: Musk

WASHINGTON: Usahawan billionaire AS Elon Musk berkata perkhidmatan langganan bulanan Twitter akan kembali dan pendaftaran baharu boleh dilakukan seawal minggu depan.

Pengguna Twitter mengalami masalah mendaftar untuk perkhidmatan Twitter Blue. The Washington Post melaporkan pada Jumaat, memetik nota dalaman syarikat bahawa Twitter menghentikan sementara pendaftaran langganan pada malam Khamis.

Ditanya oleh pengguna Twitter bila perkhidmatan langganan akan dibuka, Musk pada Sabtu menulis tweet “mungkin akhir minggu depan”, kata Sputnik.

Perkhidmatan langganan bulanan berbayar Twitter Blue menambah tanda semak biru pada akaun pengguna dan menawarkan akses awal untuk mereka memilih ciri-ciri baharu yang ditawarkan.

Syarikat itu memulakan pelancaran ciri baharu itu pada 9 Nov. Dalam tempoh sehari, banyak akaun parodi palsu di Twitter dilihat seperti sah, dengan beberapa daripadanya menyiarkan kandungan yang meragukan.

Pada Khamis Musk berkata akaun Twitter yang menyamar sebagai orang lain mulai sekarang mesti memasukkan perkataan “parodi” dalam graf nama akaun dan bukannya graf bio. Musk juga menegaskan bahawa berdasarkan pengesahan secara menyeluruh, tidak akan ada lagi amaran sebelum penggantungan, dan peraturan ini akan menjadi syarat untuk mendaftar ke Twitter Blue. – BERNAMA


Nahas Elmina: Jenazah Muhamad Hafiz selamat dikebumi

JENAZAH Allahyarham Muhamad Hafiz Muhamad Saleh, 32, salah seorang mangsa pesawat terhempas di Elmina, Shah Alam, Selangor selamat dikebumikan di Tanah Perkuburan Islam Masjid Al-Huda Kampung Jerung, di Sungai Petani, Kedah, pada Sabtu.

Lapor Astro Awani, jenazah Allahyarham disemadikan kira-kira pukul 3.15 petang selepas selesai solat jenazah di masjid terbabit.

Dianggarkan, lebih 1,000 orang termasuk saudara-mara dan masyarakat setempat hadir ke masjid berkenaan bagi memberikan penghormatan terakhir kepada Allahyarham.

Terdahulu, penghantar makanan itu merupakan jenazah pertama yang sah dikenal pasti identiti melalui ujian asid deoksiribonukleik (DNA).

Jenazah kemudiannya telah dimandi dan dikapankan oleh petugas Jabatan Agama Islam Selangor (JAIS) di Masjid Jamek Ar-Rahimiah berdekatan Hospital Tengku Ampuan Rahimah Klang (HTAR) sebelum dituntut oleh bapanya, Muhamad Salleh, 57, pada kira-kira pukul 9.30 pagi.

Nahas pesawat persendirian ringan jenis Beechcraft 390 (Premier 1) di Persiaran Elmina, Shah Alam, kelmarin mengorbankan 10 nyawa termasuk Ahli Dewan Undangan Negeri (ADUN) Pelangai, Allahyarham Datuk Seri Johari Harun.

Muhamad Hafiz yang juga anak sulung daripada lima beradik adalah pekerja p-hailing yang kebetulan lalu di lokasi kejadian dan menjadi antara 10 mangsa yang maut dalam nahas tersebut.

Berita pemergian Allahyarham juga mencuri perhatian orang ramai, berikutan kejadian yang tidak disangka-sangka terjadi kepadanya ketika sedang mencari rezeki.

Menurut saksi kejadian, Allahyarham sempat menyebut ‘Allahuakbar’ sebelum menghembuskan nafas terakhir.

Author

Fazleen Safina Abd Jamil

View all posts

View all posts


Dua perkara ini bukti minda penyokong Malaysia berada di kelas ketiga

BARU-BARU ini Harimau Malaya berjaya menewaskan skuad Gajah Perang di Stadium Bukit Jalil hasil jaringan tunggal Faisal Halim dalam aksi separuh akhir pertama AFF Mitsubishi Electric Cup 2022.

Namun, segelintir penyokong Harimau Malaya masih tewas dengan pemikiran minda di kelas ketiga. Bukti ini dapat dilihat apabila mereka sesuka hati membuang sampah merata-rata di sekitar dan tempat duduk stadium. Setiap kali habis perlawanan, segelintir mereka akan membiarkan sampah di tempat duduk mereka seolah-olah tidak mengakui sampah itu milik mereka sendiri. Seharusnya mereka perlu bersama-sama menjaga kebersihan stadium untuk keselesaan yang akan datang.

Selain itu, ada juga penyokong Harimau Malaya ini yang sengaja ‘merampas’ tempat duduk orang lain. Perkara ini terjadi apabila pemegang tiket tidak duduk di tempat duduk yang diberikan pada tiket mereka. Sistem tempat bernombor ini telah bermula sejak perlawanan kelayakan Piala Asia pada tahun lalu. Namun masih ada segelintir penyokong tidak mahu mengikut sistem ini.

Isu tentang tempat duduk bernombor ini bangkit apabila ada penyokong yang datang lewat ke stadium terpaksa duduk di tangga kerana tempat duduk mereka telah ‘dicuri’ tanpa rasa bersalah. Mereka ada juga cuba untuk menegur para pencuri tempat duduk ini, malah ditempelek semula dengan kata-kata seperti “ini bukan wayang nak ikut nombor” dan “siapa cepat dia dapat”.

Mereka yang kehilangan tempat duduk ini meluahkan rasa kecewa apabila mereka telah menghabiskan masa beratur membeli tiket untuk ‘view’ yang cantik di stadium. Tapi ‘dicuri’ oleh mereka yang tidak bertanggungjawab. Sebagai contoh, sistem pembelian tiket oleh pasukan Inter Milan ini sangat efisien kerana membolehkan penonton untuk memilih sendiri tempat duduk mereka.

Ambil contoh sistem jualan tiket di San Siro. Boleh pilih sektor, boleh pilih kerusi dan siap boleh tgk gambaran 3D dari kerusi yg dipilih.

Mudah bukan? @tickethotline @FAM_Malaysia @StadiumMalaysia pic.twitter.com/7YBjT8xsXs

— Juan Bapakaw (@juanbudiman) January 9, 2023

Para penyokong bola sepak di negara ini berharap sistem pembelian tiket bernombor ini perlu ditambah baik supaya perkara ini tidak terjadi pada perlawanan yang akan datang.

Author

Muhammad Nor Fadzly Mahat

View all posts

View all posts


Lelaki juga perlu ‘cantik’, PU Riz buka klinik estetik

KUALA LUMPUR: Selepas beberapa rangkaian perniagaan diusahakan, pendakwah dan selebriti Muhammad Haris Mohd Ismail atau PU Riz melangkah setapak lagi dalam perniagaan kecantikan.

Tidak menjual produk kosmetik, tetapi PU Riz bersama rakan perniagaannya Dr Aizul Hafizi membuka pusat rawatan estetik iaitu Airiz Aesthetic Center.

Menariknya, pusat itu kombinasi antara perubatan estetik dan tradisional Islam apabila menawarkan rawatan akupuntur dan bekam.

Riz berkata, perancangan untuk meneroka perniagaan berasaskan rawatan kecantikan itu sudah lama iaitu sebelum berkahwin lagi.

“Perancangannya sudah lama iaitu sebelum kahwin dan ketika saya masih belajar, tapi masa itu ada kekangan. Alhamdulillah sekarang ini ada waktu untuk meneruskannya.

“Saya lihat ia adalah bahagian perniagaan yang baik kerana orang akan sentiasa berulang kali ke sini.

“Bila ada pengulangan maksudnya bisnes itu bagus. Dalam masa sama, saya minat bekam dan rawatan Islam, jadi kami akan sekalikan nanti.

“Pusat ini bukan untuk perempuan sahaja dan lelaki juga perlukannya.

“Saya memilih Dr Aizul sebab, satunya disebabkan kawan lama.

“Awal-awal dulu saya selalu bantu dia untuk buat ulasan tempat dia secara percuma.

“Jadi, saya rasa selepas itu apa salahnya untuk jalankan bisnes bersama-sama. Doakan supaya kami dapat buka satu cawangan di setiap negeri. Kita lihat bagaimana rezeki yang dapat,” katanya.

Menurutnya, Airiz Aesthetic Center menawarkan harga yang berpatutan dengan pakej yang ditawarkan.

“Kalau lihat mereka yang datang adalah dalam kalangan pekerja kerajaan yang sudah stabil.

“Jadi, kami sasarkan mereka yang berada dalam lingkungan 30 kilometer dari klinik ini. Bagaimanapun, kami menyasarkan seramai mungkin untuk mendapatkan rawatan di sini.

“Harga kami galakkan untuk ambil secara pakej sebab biasanya ia lebih murah dan lama.

“Saya mahu pastikan rawatan itu dilakukan baru ada hasil yang betul-betul cantik dan bersih.
Secara kasarnya, harga rawatan antara RM200 hingga RM250 untuk sebulan,” katanya.

Sementara itu, Dr Aizul berkata, dia amat menggalakkan kaum lelaki untuk turut mendapatkan rawatan.

“Kita ada beberapa staf lelaki yang membuat rawatan untuk lelaki. Macam saya ada klinik sendiri juga ada staf lelaki dan perempuan.

“Biasanya peratusan pelanggan lelaki dan perempuan yang datang boleh dikatakan sama sahaja.

“Setakat ini kami mahu fokus cawangan ini dahulu dan lihat bagaimana perjalanannya kerana cawangan ini juga sangat besar.

“Di sini kami ada lapan bilik rawatan, satu bilik ‘treatment’ termasuk beberapa petugas perubatan.

“Rawatan sebenarnya sama sahaja, tapi bila Riz sertai kami, dia tambah beberapa perkara seperti rawatan akupuntur dan bekam. Ia kombinasi antara perubatan estetik dan tradisional Islam,” katanya.

Author

Tun Puteh Wanti

View all posts

View all posts


X akan minta kad pengenalan untuk pengesahan akaun

CYBERJAYA: Aplikasi X semakin serius dalam membendung akaun-akaun bot.

X kini memperkenalkan pengesahan akaun dengan tanda calit biru melalui langganan X Pro tahun lalu.

Terbaru, mereka akan meminta kad pengenalan pengguna atau dokumen pengenalan rasmi lain untuk pengesahan tambahan akaun pengguna.

Bukan itu sahaja, pengguna turut perlu melakukan rakaman swafoto langsung bagi mengesahkan imej pada dokumen sama dengan wajah sendiri.

X dilihat akan menggunakan pihak ketiga iaitu Au10tix untuk pengesahan akaun ini. Apabila pengesahan dilakukan dengan kad identiti rasmi, profil akan memaparkan notifikasi “This account is ID verified”. Ia akan menjadi satu lagi lapisan keselamatan untuk pengesahan akaun khususnya bagi selebriti.

Antara isu dengan dengan X Blue ialah sesiapa sahaja boleh membuka akaun dengan calit biru.

Sama ada benar identiti pemilik dengan yang didakwa adalah misteri kerana tiada pengesahan rasmi.

Dengan kata lain sistem pengesahan identiti X kini sama sahaja dengan pengesahan Twitter Verified yang tidak lagi diteruskan selepas syarikat diambil alih oleh Elon Musk. – Amanz

Authors

Media Variasi

View all posts

Diyana Rahip

View all posts

View all posts

View all posts


Rasuah VLN: Ahmad Zahid bebas atau bela diri diketahui 23 Sept

Hakim Mahkamah Tinggi Datuk Mohd Yazid Mustafa menetapkan tarikh itu selepas selesai mendengar hujah pihak pendakwaan dan pembelaan di akhir kes pendakwaan selama empat hari bermula 1 Sept lepas.

Pasukan pendakwaan diwakili Timbalan Pendakwa Raya Datuk Raja Rozela Raja Toran, Datuk Wan Shaharuddin Wan Ladin, Abdul Malik Ayob, Zander Lim Wai Keong dan B. Thavani manakala Ahmad Zahid diwakili peguam Datuk Hisyam Teh Poh Teik, Datuk Ahmad Zaidi Zainal dan Hamidi Mohd Noh.

Pada 11 Ogos, pihak pendakwaan menutup kesnya selepas memanggil 18 saksi termasuk bekas Ketua Setiausaha Kementerian Dalam Negeri Tan Sri Alwi Ibrahim serta tiga bekas pengarah Ultra Kirana Sdn Bhd (UKSB) Harry Lee Vui Khiun, Wan Quoris Shah Wan Abdul Ghani dan David Tan Siong Sun.

Perbicaraan yang berlangsung selama 29 hari bermula pada 24 Mei 2021.

Ahmad Zahid, 69, menghadapi 33 pertuduhan menerima rasuah berjumlah SG$13.56 juta daripada UKSB untuk dirinya sebagai Menteri Dalam Negeri bagi menyambung kontrak syarikat itu sebagai pengendali perkhidmatan Pusat Sehenti (OSC) di China dan Sistem Visa Luar Negara (VLN) serta untuk mengekalkan perjanjian kontrak untuk membekalkan sistem bersepadu VLN kepada syarikat yang sama oleh Kementerian Dalam Negeri.

Bagi tujuh lagi pertuduhan, beliau didakwa memperoleh untuk dirinya SG$1,150,000; RM3.125 juta; 15,000 Swiss Franc dan US$15,000 daripada syarikat sama yang mempunyai kaitan rasmi dengan tugas rasminya.

Perbuatan itu didakwa dilakukan di Seri Satria, Presint 16, Putrajaya dan Country Heights Kajang antara Oktober 2014 dan Mac 2018. – BERNAMA


Peguam Negara jelaskan Raja Rozela mohon bersara awal

PUTRAJAYA: Datuk Raja Rozela Raja Toran, yang mengetuai pasukan pendakwaan dalam perbicaraan rasuah dihadapi Datuk Seri Dr Ahmad Zahid Hamidi, tidak lagi mengendalikan kes itu kerana sudah memohon untuk bercuti sebelum bersara awal mulai 1 November depan.

Peguam Negara, Tan Sri Idrus Harun menerusi kenyataan berkata, Raja Rozela sudah mengemukakan permohonan untuk bersara awal pada 3 April lalu dan permohonannya diluluskan berkuat kuasa 1 November depan.

Tegasnya, keputusan Jabatan Peguam Negara menggantikan Timbalan Pendakwa Raya itu dibuat selepas membuat pertimbangan yang teliti.

Sehubungan itu, Datuk Mohd Dusuki Mokhtar dipilih sebagai ketua pasukan pendakwaan baharu berdasarkan pengalaman luasnya hampir 30 tahun sebagai Timbalan Pendakwa Raya.

Katanya, beliau ketika ini adalah Ketua Bahagian Perbicaraan dan Rayuan, Jabatan Peguam Negara yang mengendalikan kes Mahkamah Persekutuan dan Mahkamah Rayuan serta kes berprofil tinggi termasuk kes pencerobohan pengganas Sulu di Lahad Datu, Sabah2, lapor Berita Harian.

“Susulan laporan media berhubung ketua pasukan pendakwaan membabitkan Timbalan Perdana Menteri digantikan baru-baru ini, Jabatan Peguam Negara menegaskan bahawa keputusan untuk menggantikan Raja Rozela dibuat selepas mengambil kira pelbagai faktor dan dengan membuat pertimbangan yang teliti.

“Raja Rozela sudah mengemukakan permohonan untuk bersara awal pada 3 April 2023. Permohonannya diluluskan dan akan berkuat kuasa pada 1 November 2023. Selanjutnya, Raja Rozela memohon untuk bercuti sebelum bersara mulai 30 Ogos 2023,” katanya.

Idrus berkata, memandangkan kes membabitkan Ahmad Zahid masih berlangsung dan tarikh perbicaraan ditetapkan sehingga Disember depan, maka seorang ketua pasukan yang baharu perlu dilantik dari sekarang bagi memastikan kesinambungan kes pendakwaan.

Katanya, keputusan itu dibuat dengan teliti bagi memastikan kes pendakwaan terhadap Ahmad Zahid tidak terjejas selain memastikan Jabatan Peguam Negara dapat menegakkan keadilan selaras dengan bidang kuasa Peguam Negara yang diperuntukkan di bawah Fasal 3 Perkara 145 Perlembagaan Persekutuan.

Hari ini, media melaporkan Raja Rozela yang mengetuai pasukan pendakwaan dalam perbicaraan rasuah dihadapi Ahmad Zahid, tidak lagi mengendalikan kes berkenaan.

Beliau sebelum ini mengetuai pendakwaan, di mana Ahmad Zahid berdepan 47 pertuduhan iaitu 12 bagi pecah amanah, lapan berhubung rasuah dan 27 pertuduhan pengubahan wang haram membabitkan puluhan juta ringgit dana milik Yayasan Akalbudi.

Author

Media Variasi

View all posts

View all posts


PAS larang ahli dedah isu dalaman parti

PARTI PAS melarang semua ahli daripada membuat sebarang kenyataan umum berkaitan urusan dalaman parti sama ada melalui media, video atau audio.

Setiausaha Agungnya, Datuk Seri Takiyuddin Hassan berkata, ia termasuk kenyataan berhubung dengan hal-hal berkaitan calon pilihan raya negeri (PRN).

“Dalam hal ini, setiap ahli perlu ingat bahawa proses pemilihan calon mewakili PAS bagi Dewan Rakyat atau Dewan Undangan Negeri (DUN) dibuat mengikut ketetapan dan peruntukan yang jelas dalam perlembagaan parti, bukannya atas desakan, tekanan serta pengaruh mana-mana pihak.

“Ia perlu melalui banyak peringkat merangkumi Majlis Syura Ulama, Jawatankuasa Kerja Pas Pusat dan Jabatan Pilihan Raya dengan mengambil kira pandangan organisasi di semua peringkat,” katanya dalam satu kenyataan pada Ahad.

Ujar beliau, sebarang kenyataan lebih-lebih lagi yang membawa risiko sokongan kepada parti berkenaan dan Perikatan Nasional (PN) perlu dihentikan segera bagi mengelakkan pihak berkuasa tatatertib terpaksa menjalankan prosiding.

Tambahnya, sebarang persoalan mahupun pertikaian dalaman parti perlu dibawa dan diselesaikan mengikut saluran yang betul.

“PAS bersama-sama rakan gabungan dalam PN yakin akan terus diberikan mandat oleh rakyat dalam PRN ini untuk terus mara berkhidmat di peringkat negeri dan negara,” katanya.

Author

Media Variasi

View all posts

View all posts


Piala Dunia Wanita FIFA 2023: Edisi terbesar gabungan dua negara rantau Oceania

PIALA Dunia Wanita FIFA 2023 dijangka menjadi kejohanan bola sepak wanita terbesar untuk edisi kali ini.

Kejohanan itu diadakan di rantau Oceania iaitu di Australia dan New Zealand. Piala Dunia kali ini dijadualkan bermula pada 20 Julai dan dijangka berakhir pada 20 Ogos.

Edisi kali ini meletakkan juara bertahan iaitu Amerika Syarikat (USA) diundi dalam Kumpulan E bersama Belanda, Portugal dan Vietnam. Manakala England selaku juara Eropah berada dalam Kumpulan D bersama China, Denmark dan Haiti.

Semasa pusingan kelayakan antarabangsa yang tamat pada 23 Februari 2023 lalu, pasukan Haiti, Portugal dan Panama telah melengkapkan ketiga-ketiga slot terakhir Piala Dunia Wanita FIFA 2023.

Berikut merupakan senarai lengkap kumpulan dan pasukan yang bertanding :

Author

Muhammad Nor Fadzly Mahat

View all posts

View all posts


Barcelona sentiasa terbuka mengalu-alukan kepulangan Messi

Oleh: WAHYUDIN AL-BALINGI

RAFAEL Marquez menegaskan bahawa pintu sentiasa terbuka untuk Lionel Messi kembali ke Barcelona. Barcelona ialah destinasi yang menempatkan permulaan La Pulga.

Kontrak Lionel Messi bersama Paris Saint-Germain akan tamat pada penghujung musim pada Jun 2022. Messi sebenarnya masih mempunyai pilihan untuk menyambung satu musim lagi di Parc des Princess.

Bagaimanapun, bintang Argentina itu dilaporkan keberatan untuk mengaktifkan pilihan lanjutan. Khabar angin yang tersebar Messi mahu kembali ke Barcelona.

Naib presiden Barcelona, Edouard Romeu juga telah bercakap mengenai kemungkinan membawa Messi kembali ke Camp Nou. Dia mendedahkan bahawa kepulangan Messi ke Barcelona sangat berkemungkinan jika perpindahan pemain berusia 35 tahun itu adalah secara percuma.

Messi meninggalkan Barcelona, yang diperkuatkannya selama 19 tahun, ke PSG pada musim panas 2021. Ketika itu, Messi tidak dapat melanjutkan kontraknya kerana El Barca dilanda krisis kewangan.

Bekas rakan sekerja Lionel Messi di El Barca yang kini melatih Barcelona Athletics percaya pintu Camp Nou sentiasa terbuka untuk kembalinya La Pulga. Dia menegaskan Barcelona adalah rumah untuk Messi.

“Bercakap tentang Barcelona dan Leo Messi hampir sama. Ini sudah lama menjadi rumahnya. Dia telah mencipta sejarah bersama kelab dan saya fikir pintu akan sentiasa terbuka.

“Secara peribadi, saya tidak pernah melihat Leo memakai warna selain Barca atau pasukan kebangsaan Argentina,” kata Rafael Marquez kepada La Vanguardia.

Marquez bermain bersama Messi di Barcelona dari 2003 hingga 2010. Kedua-dua mereka bekerjasama untuk membawa Blaugrana meraih empat gelaran LaLiga dan dua gelaran Liga Juara-Juara.

Author

Media Variasi

View all posts

View all posts


PH Sabah sokong Hajiji sampai habis penggal

KOTA KINABALU:  Kesemua tujuh Ahli Dewan Undangan Negeri (ADUN) Pakatan Harapan (PH) Sabah hari ini menyatakan sokongan serta komitmen untuk bekerjasama dengan Datuk Seri Hajiji Noor sebagai Ketua Menteri sehingga penggal DUN berakhir pada 2025.

Naib Presiden Pertubuhan Kinabalu Progresif Bersatu (UPKO), Datuk Ewon Benedick berkata, selain itu, kesemua mereka juga sedia bekerjasama dengan kerajaan negeri bagi memastikan agenda pembangunan dan perjuangan hak Sabah dapat dijayakan.

“Pada saya dan ADUN PH Sabah, kita tidak mahu terlalu banyak politik sehingga menjejaskan kestabilan kerajaan (dan) di peringkat Persekutuan, kita membentuk kerajaan perpaduan dan pendekatan yang sama boleh dilaksanakan di Sabah.

“ADUN PH Sabah mengalu-alukan sokongan Gabungan Rakyat Sabah (GRS) dalam kerajaan perpaduan,” katanya dalam kenyataan, di sini, hari ini.

Terdahulu, Ewon yang juga ADUN Kadamaian mengetuai kunjungan hormat ADUN PH Sabah ke atas Hajiji di Dewan Undangan Negeri Sabah di sini bersama lima yang lain iaitu Phoong Jin Zhe (DAP-Luyang), Jannie Lasimbang (DAP-Kepayan), Tan Lee Fatt (DAP-Likas), Pito Galim (PKR-Inanam) serta Christina Liew (PKR-Api Api), manakala Poon Ming Fung (DAP-Tanjung Papat), tidak hadir.

Ewon dalam pada itu turut berterima kasih kepada Hajiji kerana bersetuju melibatkan ADUN PH dalam mesyuarat Jawatankuasa Tindakan Daerah serta Jawatankuasa Penggunaan Tanah Daerah bermula tahun hadapan.

Sementara itu, Ahli Parlimen Penampang itu berharap terdapat wakil PH Sabah yang akan menganggotai Kabinet Persekutuan untuk membolehkan tawaran khas ‘Kita Boleh’ PH seperti yang diumumkan semasa tempoh kempen Pilihan Raya Umum ke-15 (PRU15) dilaksanakan di negeri ini.

“Berkaitan UPKO pula, kita sudah memaklumkan pucuk pimpinan mengenai syor daripada UPKO mengenai penglibatan di dalam Kerajaan Persekutuan,” katanya. – BERNAMA